Zabor eta terrazetako tasetan laguntzak eskatzeko epea irekiko da\nArgitaratua: 15 Uztaila 2021\nUdalak onartutako laguntzak Covid 19aren ondorioz kaltetutako ostalariei, merkatariei eta zerbitzu alorreko negozioei zuzenduta daude\nEskaerak aurtengo uztailaren 19tik irailaren 15era bitartean aurkeztu ahal izango dira zaborren kasuan soilik, terrazenak zuzenean ezarriko dira\nBeasaingo Udalak, pandemiak eragindako kalteak arintzeko xedez, udalerriko ostalariei, merkatariei eta zerbitzu alorreko negozioetako jabeei zuzendutako laguntzen artean zabor eta terrazetako tasetan hobariak ematea erabaki zuen.\nHori horrela, Covid 19ak eragindako osasun-krisiaren ondorioz jarduera murriztua izan duten ostalaritza, merkataritza eta zerbitzu sektoreetako jabeei zuzendutako laguntzak eskatzeko epea irekiko da datorren astean. Hain zuzen ere, jasandako galerei aurre egin ahal izateko, kaltetutek zabor eta terrazetako tasak ez dituzte ordaindu behar izango 6 hilabetez.\nOsasun-krisialdian bizi izan diren perimetro-itxieren ondorioz bereziki kaltetutako kolektiboa izanik, urteko zabor eta terrazen tasen %50eko hobaria ezartzean datza laguntza honek eta 2. seihilekoari dagokion ordainketa epean gauzatuko da. Terrazen tasaren gaineko hobaria zergadun guztiei aplikatuko zaie zuzenean, beraz eskaera zaborraren tasarako bakarrik egin beharko da.\nHobaria jaso nahi dutenek aurrez eskabidea egin beharko dute. Hori egiteko epea uztailaren 19an hasi eta irailaren 15era arte luzatuko da eta Beasaingo Udaleko Igunera, herritarren informazio eta arreta bulegora, jo beharko dute edo udalaren web orrialdeko bulego birtualaren atalera.\nEskabidea egiteko garaian pdf eskaera orria (38 KB) bete eta bertan eskatzen den dokumentazioa erantsi beharko da, besteak beste jardueraren titularraren NAN edo IFKren fotokopia eta jarduera alokatutako lokal batean egiten bada hori ziurtatzen duen dokumentua.\nLoinatz eguneko zentroa itxita positibo kasuengatik\nOrotara covid 19az kutsatutako zortzi positibo kasu atzeman dira eta apirilaren 10a arte itxita egongo da protokoloak agintzen duenaren arabera\nJoan den astean ezagutu zen Covid 19az kutsatutako positibo kasu baten ondorioz, Loinatz eguneko zentroan baheketa orokorra egin zen erabiltzaile eta langile guztien artean. Horren emaitza; zazpi erabiltzailek eta langile batek positibo eman zuten, hain zuzen ere txertoaren bigarren dosia hartzeko faltan zeudenak.\nHonen aurrean eta osasun agintaritzak ezarritako protokoloa jarraituz Loinatz eguneko zentroa itxita dago joan den larunbataz geroztik eta apirilaren 10a arte ez da irekiko. Gaur egun Loinatz eguneko zentroak astean zehar hemezortzi pertsonei arreta ematen die eta asteburuetan aldiz hamarrei.\n'Ondo ibili ondo izan'-en antolaketa egokirako aldez aurretik izena eman beharko da\nOsasuna babesteko prebentzio neurriak gordez ekimena apirilaren 15ean berrekitea aurreikusi da eta kiroldegian eman beharko da izena\nZahartze aktiborako, helduen sozializaziorako eta orohar adineko pertsonen osasunean duen eragin onuragarriak kontutan hartuta Ondo ibili ondo izan ekimenean parte hartzen duten eragile guztiek ekimenari berriro heltzea erabaki dute.\nDuela urtebete Covid 19ak eragindako konfinamentua eta pandemiaren eraginez bertan behera geratu ziren ostegunero burutzen ziren ibilaldi osasuntsuak eta ohitura hau berreskuratzeko erabakia hartu da. Hori bai, gauden testuingurua ikusirik beharrezkoak diren babes neurriak beteko dira. Horretarako pertsona kopuru mugatuko taldeak osatuko dira bakoitzaren baldintza eta egoerari erreparatuz.\nHorretarako, antolaketa egokia burutu ahal izateko parte hartzeko desioz zeuden pertsonek izena eman beharko dute Antzizar kiroldegira deituz 943 887900, edo bertaratuz. Ondo bidean, apirilaren 15ean hasiko dira ibilaldiak.\nSozializazioa eta osasun fisikoa\nGaur egindako aurkezpenean, Leire Artola alkatea, Elena Ruiz kirol zinegotzia, kiroldegiko teknikariak eta parte hartzen duten elkarte ezberdinetako ordezkariak izan dira; hala nola, Beasaingo osasun etxea, Asmube, Aranealde, Nagusilan, eta Aita Menni. Azken hauek Aldundiak esanda ez dute parte hartuko oraingoz.\nEkimenak pertsona helduentzat duen garrantzia azpimarratu dute denek. Ariketa fisikoak onura asko ekartzen dizkio osasunari arlo guztietan eta batez ere gaixotasunak prebenitzeko garaian. Gainera, indarra eta giharretako erresistentzia hobetu eta artikulazioak gazte mantentzen ditu, oreka hobetu eta erorikoen arriskua gutxitzen du, loaren kalitatea eta humorea hobetzen ditu eta tentsioak askatzen laguntzen du.\nEz hori bakarrik, denbora tarte atsegin bat igarotzeaz gain harremanak eta sozializazioa ere lantzen dira eta bakardadeari aurre egiteko ezinbesteko ekimena da.\nArangoitiko bi solairu konfinatuta prebentzioagatik\nUdalerritik irten edo sartzeko mugak ezarrita\nCovid 19: Egoera ahulean zegoen adineko bat zendu da\nEgoera hobetuz doa Arangoitiko positiboen artean\nPertsona bat gehiago hil da koronabirusagatik\nKoronabirusak eragindako bi heriotza azken orduetan\nBeasaingo odolkia azaroko azoka bereziko protagonista\nEz dago positibo kasurik Arangoiti egoitzan


Ibilbideak: ibiltarien komunitate berria • ZUZEU\nOrain 3 hilabete Gasteizen Ibilbideak proiektua aurkeztu genuen. Mugitzeko aukerak lemapean, Eusko Jaurlaritzak bultzaturiko egitasmo honek motordunak ez diren kirol ibiltarietan eraginez jarduera fisikoa areagotzea eta hobetzea du helburu.\nIbilbideak pertsonek eta kolektiboek osaturiko komunitate batean oinarritzen da. Erabiltzaile horiek, sakelako gailuen bitartez (GPS eta smartphone) eta Interneten bitartez, beren kirol esperientziak sortzen, partekatzen, baloratzen, osatzen, zabaltzen eta gozatzen dituzte.\nibilbideak.euskadi.net webgunean era grafikoa eta erraz baten bidez zure intereseko tokietan ibilbideak aurki ditzakezu, edota zure kirol kuttunen ekitaldiak. Gainera, ibilbide bakoitzak fitxa bat du erantsita, informazio interesgarri ugariz hornitua, hau da, beste pertsona batzuek egindako balorazioak, komentarioak eta ekarpenak, luzera, desnibela, irudiak, bideoak, profila, trazadura azaltzen duen mapa, etabar.\nEra berean, zure ibilbideak igo ditzakezu, edo lau pausu erraz emanda mapa batean sortu eta partekatu. Informazioa ordenagailura jaitsi dezakezu, edo zuzenean zure GPS edo Smartphonera. Gainera, zure webgunean erakutsiz edo lagunei bidaliz partekatu dezakezu.\nMundu mailako beste ekimen batzuen aldean, Ibilbideak tokian tokiko egitasmoa da. Horrela izanik, egitasmoak online eta offline ekintzak izango ditu: kedadak, auzolan ekimenak, ikastaroak…honen berri ibilbideak facebook orriaren eta twitter kanalaren bitartez jarraitzeko aukera dago.\nWebguneaz gain beste ekimen batzuk aurreikusita ditugu egitasmo honetan. Horietariko bat estreinatu berria dugun GPS gailuen doako mailegua da eta hauek kzguneen bitartez lor daitezke. Baina ez gara horretan geldituko , eta laster proiektu honen aurrerapausuen berri izango duzu.\nAdi egon eta ez zaitez gelditu!


Lege-oharra – Ekieraikin\nI. Ekieraikin Sariak\nParte hartzeko galdetegia\nI. Euskal Kongresua (EECN)\nLege-ohar honek (hemendik aurrera “Lege-oharra”) www.cafguial.net Internet atariaren zerbitzuaren erabilera arautzen du, hemendik aurrera CAFGUIAL GIPUZKOA ETA ARABAKO FINKEN ADMINISTRATZAILEEN LURRALDE ELKARGOAREN “webgunea” izango dena. Elkargoaren egoitza soziala: Erronda 2, 2001- Donostia.\nOro har, CAFGUIAL- GIPUZKOA ETA ARABAKO FINKEN ADMINISTRATZAILEEN LURRALDE ELKARGOAREN eta webgunearen zerbitzu telematikoen Erabiltzaileen arteko harremanak Espainiako legeria eta jurisdikzioa arautzen ditu.\nParteek berariaz uko egiten diote dagokiokeen foruari eta DONOSTIAko Epaitegi eta Epaimahaien mende jartzen dira honako baldintza hauen interpretazio edo betearazpenari dagokionez sor daitezkeen ezbaiak ebazteko.\nErabiltzailea informatuta dago eta onartzen du web gune honetara sartzeak ez dakarrela inola ere, CAFGUIALekiko harreman komertzialik.\nWeb gunearen titularra ez da identifikatzen lankideek bertan emaniko iritziekin.\nEnpresak beretzat gordetzen du, ohartarazpenik egin beharrik gabe, Web gunean egoki jotzen dituen aldarazpenak egiteko eskubidea eta bere bidez emaniko edukiak edo zerbitzuak eurak, horiek aurkezteko moduak edo zerbitzarietan lokalizatzeko moduak alda,ezaba edo gehi ditzake.\nWeb orrialdeen edukiaren jabetza industrialari dagozkion eskubideak, diseinu grafikoa eta kodeak CAFGUIAL GIPUZKOA ETA ARABAKO FINKEN ADMINISTRATZAILEEN LURRALDE ELKARGOAREnak dira eta erabat debekatuta dago erreproduzitzea, banatzea, publikoki komunikatzea,eraldatzea eta web guneko edukiekin egin daitekeen beste aktibitate burutzea, ezta iturriak aipatuta ere, CAFGUIALek berariazko baimen idatzia eman ezik. Izen komertzial guztiak, markak edo enpresaren web gunean jasotako edonolako zeinu edo ezaugarriak beren jabeenak dira eta legeak babesten ditu.\nCAFGUIAL- GIPUZKOA ETA ARABAKO FINKEN ADMINISTRATZAILEEN LURRALDE ELKARGOAREN webguneetan estekak (link-ak) daude informazio helburuetarako, eta inola ere ez du esteketan sartzeko iradokizunik egiten, ezta gonbidapenik edo gomendiorik ere.\n2016ko apirilaren 27ko Datuak Babesteko Lege Dekretuan ezarritakoa betetzeko, CAFGUIAL-GIPUZKOA ETA ARABAKO FINKEN ADMINISTRATZAILEEN LURRALDE ELKARGOAK Erabiltzaileari jakinarazten dio Datu Pertsonalak erabiltzeko tratamendu automatizatua dagoela. CAFGUIAL- GIPUZKOA ETA ARABAKO FINKEN ADMINISTRATZAILEEN LURRALDE ELKARGOAK berak eta berarentzat egina da eta berea da erantzukizuna erabiltzailearekiko harremanetarako behar diren mantentze lanak egiteko eta harreman honen kudeaketa burutzeko eta behar besteko informazio lanak burutzeko orduan.\nBaldintza orokor hauek onartzeko orduan, CAFGUIAL- GIPUZKOA ETA ARABAKO FINKEN ADMINISTRATZAILEEN LURRALDE ELKARGOAK Erabiltzailearen aldetik beharko ditu ezinbesteko datu batzuk, zerbitzuak ematerako orduan.\nAgiritegien eta galdetegien erregistroa\nErregistratzeko galdetegia derrigorrez bete behar da web gunean eskaintzen diren zerbitzu batzuetara sartzeko eta horiek jaso ahal izateko. Eskatzen diren datu pertsonalak ez emateak edo datuak babesteko politika hau ez onartzeak dakar ezin harpidetzea edo datu pertsonalak eskatzen diren sustapenetan parte hartzerik ez izatea.\n2016ko apirilaren 27ko RGPDan jasotakoa betetzeko, honen bidez jakinarazten dizugu erabiltzaile gisa erregistratzeko orduan jasoko diren datu pertsonalak CAFGUIAL- GIPUZKOA ETA ARABAKO FINKEN ADMINISTRATZAILEEN LURRALDE ELKARGOAREN agiritegietan gordeko direla, Erronda 2- 20001 Donostia-Gipuzkoan helbidea duen erakundearenean,hain zuzen. Zentzu honetan, abian jarriko dira 1720/2007 Errege Dekretuan, ekainaren 11koan jasotako segurtasun neurriak.\nEmandako datuen zehaztasun eta egiatasuna\nErabiltzailea da ematen diren datuen egiatasunaren eta zuzentasunaren erantzule bakarra, eta CAFGUIAL- GIPUZKOA ETA ARABAKO FINKEN ADMINSITRATZAILEEN LURRALDE ELKARGOA salbuetsita dago zentzu honetan sor daitezkeen erantzukizunetatik.\nEdozein kasutan, erabiltzaileak dira emandako datu pertsonalen zuzentasunaren eta egiatasunaren erantzuleak, eta datu horiek behar bezala eguneratuta izateko konpromisoari eusten diote.\nErabiltzaileak onartzen du informazio osoa eta zuzena eman behar duela erregistro edo harpidetzea egiteko galdetegian.\nCAFGUIAL – GIPUZKOA ETA ARABAKO FINKEN ADMINISTRATZAILEEN LURRALDE ELKARGOAK ez die erantzuten berak eginikoak ez diren informazioen egiatasunari eta, beraz, ez da izango informazio hori erabiltzetik sor daitezkeen balizko kalteen erantzulea.\nCAFGUIAL – GIPUZKOA ETA ARABAKO FINKEN ADMINISTRATZAILEEN LURRALDE ELKARGOAK beretzat gordetzen du bere web guneetan jasotzen den informazioa eguneratzeko, aldatzeko edo ezabatzeko eskubidea, eta bere erabakiz muga edo ezaba dezake informazio horretara sartzeko aukera.\nCAFGUIAL-GIPUZKOA ETA ARABAKO FINKEN ADMINISTRATZAILEEN LURRALDE ELKARGOA salbuetsita dago CAFGUIAL- GIPUZKOA ETA ARABAKO FINKEN ADMINISTRATZAILEEN LURRALDE ELKARGOAK emaniko informazioan akatsak,hutsegiteak edo gabeziak egoteagatik Erabiltzaileak paira dezakeen edozein kalte edo arazorengatik, informazio horiek CAFGUIAL ez den beste iturrik emanak direnean.\nwww.cafguial.net webguneak ez du cookie-rik erabiltzen eta ulertzen du erabiltzailearen terminalean biltzen diren agiritegi fisikoek erabiltzaileari nabigazioa errazteko balio dutela eta helburu hori dutela. Edozein kasutan, erabiltzaileak nabigatzailea konfiguratu ahal du agiri horiek instalatzea eragozteko.\n(Bidemediaren) helburuak dira rrabiltzailearekiko harremanen mantentze eta kudeaketa lanak eta informazio lanak burutzea.\nGure zerbitzuetako batzuk adingabeei zuzenduak direnean, CAFGUAL-GIPUZKOA ETA ARABAKO FINKEN ADMINISTRATZAILEEN LURRALDE ELKARGOAK guraso edo tutoreeen baimena eskatu du datu pertsonalak jasotzeko edo,bere kasuan, datuen trataera automatizaturako.\nDatuak hirugarren batzuei lagatzea\nCAFGUIAL – GIPUZKOA ETA ARABAKO FINKEN ADMINISTRATZAILEEN LURRALDE ELKARGOAK ez dizkie erabiltzaileen datuak hirugarren batzuei lagako.\nDatuetan sartzeko, zuzentzeko,ezeztatzeko eta aurka egiteko eskubidea\nZure komunikazioak bidaltzeko eta datuetan sartzeko edo eta datu horiek zuzentzeko, ezabatzeko,mugatzeko,eramateko eta aurka egiteko eskubideak baliatu ahalko dituzu www.cafguial.net Internet helbidean edo ohiko posta bidez mezua CAFGUIAL-era bidalita RGPD erreferentziarekin Erronda 2- 20001 Donostia-GIPUZKOA helbidera. Eskubide horiek baliatu ahal izateko, zure nortasuna identifikatu eta konfirmatu beharko duzu CAFGUIAL-GIPUZKOA ETA ARABAKO FINKEN ADMINISTRATZAILEEN LURRALDE ELKARGOAN, eta horretarako bidali beharko duzu Nortasun Agiri Nazionalaren edo legearen araberako bestelako identifikazioren kopia. Edonola ere, erregistro datuak Web gunean bertan aldatu ahal izango dira, zure erabiltzailearekin eta pasahitzarekin identifikatuta.\nCAFGUIAL – GIPUZKOA ETA ARABAKO FINKEN ADMINISTRATZAILEEN LURRALDE ELKARGOAK behar besteko segurtasun neurriak hartu ditu Datu Pertsonalak behar bezala eta legearen arabera babesteko, eta eskuragarri dituzten bestelako eta gainerako neurri eta baliabide teknikoak instalatzen saiatzen dira CAFGUIAL-GIPUZKOA ETA ARABAKO FINKEN ADMINISTRATZAILEEN LURRALDE ELKARGOARI EMANIKO datuak desegokiro erabiliak izan ez daitezen, datuetan baimenik gabe sartzerik egon ez dadin eta datu hauek lapurtuak izan ez daitezen. Ondorioz, lurralde elkargo hau ez da izango sistema elektroniko honetan gertatutako arazo, gabezia,eten, birus informatiko,matxura telefoniko edo deskonexioen erantzulea, arazo hauek linea telefonikoetako gabeziengatik edo Datu Prozesuen Zentroko gainkargengatik gertatzen badira edo hirugarren pertsona batzuek kalteak sortzen badituzte CAFGUIALEn kontrolpetik kanpoko eta legearen kontrako jarduerengatik.\nHala eta guztiz ere, Erabiltzaileak ulertu behar du Internet-en segurtasun neurriak ez direla eraso-ezinak.\nErabiltzaileak aitortzen du datu pertsonalak babesteari buruzko baldintzen inguruko informazioa jaso duela eta ontzat hartzen du CAFGUIALek datu horien tratamendu automatizatua egitea, Datu Pertsonalak babesteko Politika honetan adierazitako helburuetarako eta berariaz esandako eran. Atariaren bidez ematen diren zerbitzu batzuk baldintza partikular batzuk izan ditzakete eta Datu Pertsonalak babesteari buruzko aurreikuspen bereziak jaso daitezke.\nC/ Ronda Nº 2 – Bajo.\n20001 - Donostia-San Sebastián\nTelefonoa: 943 286 351


Txinako telefono zorroen fabrika eta fabrikatzaileak | SJJ\nGure telefono zorroak kalitate handiko TPU edo PVC leun eta silikonazko malguarekin eginda daude. Gainera, aluminiozko eta beira tenplatuarekin egin daiteke magnetikoarekin, telefonoaren atzealdea eta izkinak estaliz. Material mota hauek telefonoa marraduretatik eta kolpeetatik babesteko ez ezik, iraunkorrak, erosoak eta urarekiko ere babes ditzakete.\nZure pantaila babesten duen malgu argala eta arina eta iraunkorra\nMoldearen doako kuota lehendik dugun tamaina / forma aukeratzerakoan\nTelefonoaren zorroan egindako logotipo pertsonalizatuak UV inprimatze digitala edo serigrafia izan daitezke\nSedex ikuskatutako fabrika, ziur gaude kalitate handiko produktuak eskaintzeaz\nMOQ mugatua, OEM zerbitzua eskaintzen du.\nAurreko: Telefonoaren titularrak\nHurrengoa: Telefono-euskarriak eta txartelen titularrak\nTelefonozko zorro pertsonalizatuak\nTelefono zorro polita\nIphone 7 telefonoaren zorroak\nIphone 8 telefonoaren zorroak


Gabriel Aresti. Nietszche baino Jesús hobetsi zuen sinesgabeko kristozalea | Desclée de Brouwer\nGabriel Aresti. Nietszche baino Jesús hobetsi zuen sinesgabeko kristozalea\nFormato 14.5x20.5 cm\nGabriel Aresti izan da, seguruenik, euskal literatur idazleetan, Bibliaren eskemaz eta erreferentziez gehien baliatu den autorea baita, aldi berean, espainiar nazional katolizismoaz kutsaturiko eliza katolikoaren kontra gogor eta sarrien aritu denetarikoa ere. Bestalde, Aresti dugu bere buruarentzat Nazareteko Jesusekin antzekotasuna esplizitu eta sutsuen errebindikatu duen euskal idazlea: “Kristo buruz behera gruzifikatua: Ene mundua ez da erreinu honetakoa”. Bibliarik eta, batez ere, Ebanjeliorik gabe, ezin daitezke interpreta ez Maldan behera, ez Harri eta Herri, Euskal Harria, Harrizko Herri Hau olerki liburuak, ezta Arestiren antzerki, eleberri eta ipuinik gehienak ere.Lan honetan, GA erlijio eta, batez ere, kristautasun ikuspuntutik aztertzen saiatu naiz. Aresti Kristozalea zen eta, behin baino gehiagotan, Kristoren pertsonifikazioa aldarrikatu zuen bere buruarentzat: “Ni naiz Kristo urdina”. Kristautasunik gabe ez dago ulertzerik ez Aresti literatoa, ez Aresti pertsona ere. Haatik eta hala, GAk sinesgabetzat jo zuen bere burua, nahiz, azken buruan, Jainkoaren heriotza (erailketa) aldarrikaru zuen Friedrich Nietzsche baino pobreen aldeko konpromisoa bereganatu zuen Nazareteko Jesus hobetsi zuen. Pertsona mailan GA Kristozalea izan bazen: “Maitatzen dut Jesukristo / bihotzetikan”... “ Jesukristorik gabetan ezta / Ebanjeliotikan. / Hura gabe elizek eztute / baliorikan”, gizarte mailan, gutxi-asko, kristau soziologikoa izan zen, noizbehinkakoa baino ohikoagoa omen: “Galileako lurrean, / bizitzen ginen denok. / Andreak eta gizonak, / neskatxak eta mutilak”; ez hainbeste, haatik, kristau ofiziala edota eliza katolikoko kristau ‘fidela’. Zer egin horrelako pertsona baten erlijio edo kristautasunaren lekukotzarekin?Ikerketa honetan, bi ahalbide eskaintzen zaizkigu: biografiarena eta literatura ekoizpenarena. Biak hartuko ditut kontuan. Biografiarena lehenik eta literaturarena gero. Biografiarenak humus edota kontestua emango digu eta literaturarenak GAren erlijio esperientzia zelan bilakatu zen azalduko digu. Has gaitezen biografiarekin.


Antonio Cancelo, MCCko presidente ohia eta Eroskiko fundatzaileak, Gipuzkoako enpresariekin hausnartu zuen enpresa eraldaketaren inguruan. — Enpresagintza\nHasiera › Enpresagintza › Aktualitatea › Antonio Cancelo, MCCko presidente ohia eta Eroskiko fundatzaileak, Gipuzkoako enpresariekin hausnartu zuen enpresa eraldaketaren inguruan.\nAntonio Cancelo, MCCko presidente ohia eta Eroskiko fundatzaileak, Gipuzkoako enpresariekin hausnartu zuen enpresa eraldaketaren inguruan.\nAntonio Cancelo, MCCko presidente ohia eta Eroskiko sortzaileak enpresa eraldaketa eta erronka berriei arrakastaz nola aurre egitearen inguruan hausnartu zuen. Ongietorria Javier Martinez Ojinaga, APDko Iparraldeko kontseilaria eta CAFeko kontseilaria denak egin zuen , Carlos Ruiz-ekin(Kutxa) batera.\nInterbentzio labur hauen ostean Antonio Cancelok hartu zuen hitza, eta bere hitzaldia lau puntutan egituratu zuen: enpresa eta lurraldea, eszenatoki berrietara egokitzea, lidergoa egokitzapenerako palanka gisa eta enpresen arteko kolaborazioa.\nBere hitzaldian ixteko, Cancelok honako hitzak zuzendu zizkien enpresari gipuzkoarrei "enpresen gestioara dedikatzen garenok gure gizartearekiko aportazioa defendatu beharko genuke inolako konplexurik gabe. Iragana ahaztu gabe, etorkizuna eraikitzera zuzendu beharko genituzke gure indarrak. Erronkak asumitu eta moldeak hautsi, horrek egiten digu pertsona moduan haztea eta gizartearentzat baliagarriak izatea. Ezin dugu bakarrik ibili enpresa munduan, beti norbaitekin ibili behar dugu".\nHitz hauen ondoren, Fermin Garmendia, MIKeko presindenteak gidatutako eztabaida bat egon zen, eta bertan, garbi gelditu zen enpresak gaur egun erronka desberdinak dituztela, beti ere aldaketa askorekin, Brexit edota Trump-en kasuak kasu.\nNazioarteko arazo esanguratsu horiez gain, Cancelok bere iritziak partekatu zituen bertaratutakoekin, enpresen gobernu organoetan langileen parte-hartzearen inguruan eta honek sindikatuentzat suposatzen duen beldurraz, ekonomia eta politikaren erlazioaz, gazteen langabeziaz eta gazteen integrazioaz lan-merkatuan unibertsitatea igaro ostean.


Gliese katalogoa - Wikipedia, entziklopedia askea.\n(«Gliese Catalogue of Nearby Stars» orritik birbideratua)\nGliese katalogoa Wilhelm Gliesek (eta ondoren, baita ere H. Jahreissek) 1957an, 1969an eta 1993an bildutako hurbileko izarren hiru katalogoetako edozeinen ohiko izena da. Katalogoko sarrerak GI edo GJrekin hasten dira. Gliese katalogoa Eguzki-sistematik 25 parsec edo 81,5 argi urte baino gutxiagora dauden izarrak biltzen saiatzen da. Honela, 0,0390 edo gehiagoko paralaje trigonometrikoa duten izar guztiak agertzen dira, fotometria edo beste metodo batzuen bidez izarra askoz distantzia handiagora dagoela argi egon arren.\n1.0 eta 965.0 arteko zenbakiak bigarren ediziokoak dira, Catalogue of Nearby Stars (1969). Hauen barnean, zenbaki osoek lehen edizioan agertzen ziren izarrak ordezkatzen dituzte, banatzaile dezimala zutenak izar berriak bigarren edizioan sartzeko erabili ziren bitartean jatorrizko ordena hautsi gabe. 9001 eta 9850 arteko zenbakiak 1970eko Extension of the Gliese Cataloguekoak dira. 1000 eta 1294 arteko zenbakiak, 2001 eta 2159 artekoak bezala, Nearby Star Data Published 1969-1978 gehigarrikoak dira. 1000 eta 1294 arteko sarrerak gertuko izarrenak diren bitartean, 2001 eta 2159 artekoak "ustez" gertuko izarrenak dira. 3001 eta 4388 arteko zenbakiak Preliminary Version of the Third Catalogue of Nearby Starsekoak dira (1991). Katalogoaren bertsio hau hasierakoa deitua izan zen arren, oraindik erabiltzen da. Bertsio horretan agertzen ziren 3803 izarretatik gehienek jada bazuten GJ zenbakia, baina bazeuden baita ere 1388 oraindik zenbakirik gabe. Azken hauek izendatzeko beharrak 3001 eta 4388 arteko numerazioa ekarri zuen ondorio bezala.\nEuren Gliese zenbakiagatik ezagutzen diren izarren adibide nabarmenakAldatu\nEguzki-sistematik gertuko izar askok ez dute Bayer izendapenik, ezta Flamsteed izendapenik ere, arruntki Gliese Katalogoko euren zenbakiagatik ezagutzen direlarik. Jarraian ikus daitekeen taulan, arrazoi bat edo beste bat dela, interes gehien pizten dutenetako batzuk agertzen dira.\nGliese 229 HD 42851 Lepus 18,8 nano gorri eta nano marroi batek osatutako sistema bitarra\nGliese 317 LHS 2037 Pyxis 29,9 nano gorria exoplaneta berretsi batekin eta balizko bigarren planeta batekin\nGliese 436 LHS 310 Leo 33,4 Nano gorria, hau ere baieztatutako exoplaneta batekin eta baieztatzeko dagoen bigarren batekin\nGliese 570 HR 5568 Libra 19,2 nano laranja batek, bi nano gorrik eta nano marroi batek osatutako sistema.\nGliese 644 Wolf 630 Ofiuchus 18,7 Izar sistema boskoitza. Kide guztiak nano gorriak dira.\nGliese 710 HD 168442 Serpens 63,0 Etorkizunean Eguzki-sisteman grabitate perturbaziorik handiena eragingo duen izarra.\nGliese 777 HD 190360 Cygnus 51,8 Izar nagusiaren inguruan orbitatzen ari diren bi exoplaneta dituen izar bitarra.\nGliese 842.2 HIP 108467 Cepheus 68,0 Nano gorri bat masa handiko disko zirkumestelar batez inguratua.\nMultimedia: Gliese catalogue\nAzken aldaketa 16 abendua 2019(e)an, 10:40(e)tan\nOrriaren azken aldaketa: 16 abendua 2019, 10:40.


'Lur eta Amets', 2020ko otsailaren 7tik aurrera, zinema-aretoetan\n'Lur eta Amets', otsailaren 7tik aurrera, zinema-aretoetan\nOtsailaren 6an, filmaren aurrestreinaldia egin da EiTBren Bilboko egoitzan. Halaber, pelikularen 3 ipuin bilduma zozkatuko ditugu HIRU3ko kideen artean.\nLur eta Amets Joseba Poncek eta Imanol Zinkunegik zuzendu duten animaziozko pelikula euskaraz iritsiko da zinema-aretoetara, otsailaren 7an.\nLurren eta Ametsen gurasoek ezkontza bat dute asteburuan, eta Lur eta Amets bikiak amona Andereren etxean utziko dituzte asteburu-pasa. Baina Andereren eta bere katu Baltaxarren botereei esker, ez da asteburu arrunta izango.\nBidaia batean murgilduta, garai eta sasoi desberdinetan abentura gazi-gozoak biziz, gure historian zehar bidaiatuko dute. Beti izango dira beraiek protagonistak, Andere eta Baltaxarren laguntzarekin. Baina, tamalez, ia beti izango dituzte atzetik gaiztoak.\nFilmaren merchandising-a eta aurrestreinaldia, HIRU3ko kideentzat\nDagoeneko pelikularen hiru liburu zozkatu ditugu. Baina, orain, 9 liburuk osatzen duten filmaren 3 ipuin bilduma zozkatuko ditugu hurrengo zozketan parte hartzen duten kideen artean! Ez galdu opariak lortzeko aukera!\nLortu Lur eta Amets filmaren ipuin bilduma\nBestalde, Lur eta Amets animaziozko filma otsailaren 7an estreinatuko den arren, HIRU3ko kideek egun bat lehenago, 18:00etan, EiTBren Bilboko egoitzan egin den aurrestreinaldira joateko aukera izan dute.\nBertan, filma ikusteaz gain, pelikula aurkeztu dute ekoizpen taldeko Miren Berasategi pelikularen ekoizpen arduradunak, Imanol Zinkunegi eta Joseba Ponce zuzendariek eta Eneko Olasagasti eta Carlos Zabala gidoilariek. Eta nola ez! Lur eta Amets ere izan dira bertan, abenturari hasiera emateko.\nEmanaldi honetara joateko, 65 sarrera laukoitz zozkatu ditugu zozketan parte hartzen duten HIRU3ko kideen artean. Zorionak irabazleei!\nLur eta Amets filmaren aurrestreinaldirako sarreren irabazleak


Kontramaisuaren gelarantz noala Denis-i emandako aitzakiak uste nuen baino funts handiagorik duela ikusten dut, zeren bi pundu nagusi bederen baitaude argitu beharrak: bata, Maiderrekin ezkutuan egiten zituen solasak, eta bigarren Igor-i erosi zion eraztun harena. «Maider-ekin bukatu zuela esan zian eta hara non jakin dudan ezkutuan ikusten zutela elkar, bigarren ofizialea bera hil aurretik, eta behar bada orain ere bai». Burutazio maltzur bat etorri zait. «Zergatik ez ditut zelatzen eta... plaust! elkarrekin daudenean agertu? Nolako aurpegiak ipiniko lituzketen gezurti madarikatuok!» Gezurti madarikatuok! Kontramaisuak esan zidan gezurrak, erakusten zuen makurkeriak, bereganako amorrazioa gehitu zidan. Eta Maider? Honek ere gezurra esan zidan, eta gezurra eta guzti, edo beharbada horregatik, desiragarriagoa egiten zitzaidan. «Maltzurra dela frogatu didan andre batekin, zergatik erabili zurikeriarik?». Eta haren ganbarotean sartu, eta haren alkandora urratu, eta bere gorputz biluziaren kontra nirea sakatzeko desira zoroa sortu zait. Baina ametsak gauza bat dira eta errealitatea beste bat. Zeren, zerk atzeratzen nau? Ez ote da Maider han ikusten dudana, zubian, bikini beltz soil batez estalia, eguzkia hartzen? Hau ez da ametsa, errealitatea baizik, baina nire urratsak ez dira nire burua harantz eramatera ausartzen. Nire oinak loturik bezala daude, nire barne burruken amaiaren zain... Bat batean, nire begiek norbait ikusi dute eta gorputz osoan zartada bizi bat sentitu dut. «Denis!» Eta aurpegiak gorri kolorea hartzen duela nabaritzen dut. Tximistaren abiadan baztertu egin ditut begiak Maiderrengandik eta urrats arinez kontramaisuaren ganbaroterantz abiatu naiz. Eta harako bidea egiten dudan bitartean, Denis dut gogoan. «Ikusi ote nau?... Nolako lotsa!... Bueno, baina zergatik hainbeste kezka? Doala pikutara!». Baina ez. «Zerbait arraroa da gizon hura... Eta polizia bat balitz?» Izerdi hotz bat sentitzen dut galtzarpeetan.\nKontramaisuaren ganbarote aurrean nago eta nire barne egoera ez dela galdeketa zuzen bat egiteko egokiena aitortu behar dut, baina han nago, eta behar bada atzean ditut Denis-en begi zorrotzak. Beraz, eskuin eskua altxatu eta atea jo behar dut.\n— Zabalik dago.\nSartu naiz eta kontramaisua ohe gainean etzanda ikusten dut. Sartu naizenean, berehala zutitzen da. Bere burua zuritu egin nahi du.\n— Barka, baina bero hau aspergarria da.\n— Bai. horrela da —erantzuten diot, zer esaten dudan ohartzeke.\nKontramaisuak ez daki nondik jarrai, eta nik ere ez.\nBenetan egoera barregarria!.\n— Zerbait hartu nahi al duzu?\nNire buruaren jabe izateko denbora behar dut.\nEta honela, edaria prestatzen ari den bitartean, haria bilatu eta atontzen ahalegintzen naiz. Whiskya eman didanerako, nire egoera besterik da.\n— Jakin izan dut zuk lehengoan eman zenizkidan bi baieztapenen artean, bat gutxienez gezurra zela.\nBiziki erantzuten dit.\n— Nik ez dut hil bigarren ofizialea.\n— Eman dezagun oraingoz hori horrela dela. Eta bestea?\n— Zein bestea?\n— Zein bestea? Maiderrena. Zuk eman zenidan aditzera hura bukatua zegoela.\n— Eta egon ere ba dago.\nNire ezetzaren zihurtasunak urduritu egiten du, «honek zerbait ba daki» pentsatuko balu bezala.\n— Nola froga dezakezu hori?\n— Bigarren ofizialea hil aurretik zuk eta Maiderrek elkar ikusten zenuten eta horren lekuko lai ditut. Hobe duzu egia aitortzea.\nWhiskya osorik edan du.\n— Maiderrena egia da: elkar ikusten genuen. Maider ez zen zoriontsu bere senarrarekin eta abandonatzeko erabakia hartu zuen. Baina batak ez du bestearekin zer ikusirik. Jainkoagatik eta nire ohoreagatik zin egiten dizut bigarren ofizialearen hilketan ez dudala zerikusirik.\nBaina niretzat hori ez da nahikoa. «Gezur bat esan duenak, gezurretan ari denak, nork daki noraino esaten duen gezurra?». Gehiago sakondu behar dut.\n— Maiderrek senarra utzi behar zuela esan duzu. Eta gero, zer?\n— Hori bere problema da.\n— Barka, baina ez soilik berea. Zein parte duzu zuk horretan?\n— Bai, zuk. Elkar ikusten zenuten, zurekin hitz egiten zuen. Beraz, zuk hor zer ikusirik ba duzu.\nKontramaisua artega mugitzen da. Duen urduritasuna nabaria da. Haren erantzuna luzatzen ari da eta laguntzea erabakitzen dut.\n— Bigarren ofizialea utzi ondoren, zurekin elkartu behar al zuen?\nUne batez isildu egin gara. Behar bada, kontramaisua bere egoera larrian pentsatzen ari da, zeren egin didan aitortzak hilketaren lehenengo susmagarri bihurtzen baitu. «Argazki pornografiko hark eta elkar ikuste ezkutu horien lekuko biek kalte handia egin liezaiokete... Baina ez dizut ahantzi behar makinista eta polizoia...».\nNire gogoetak kontramaisuak berak moztu dizkit.\n— Nik ez dakit zer pentsatuko duzun. Behar bada hilketaren erruduntzat jotzen nauzu, baina ez da horrela. Nik ba dakit ez dudala bigarren ofizialea hil, eta honegatik zilegi zait pentsatzea norbaitek konspirazio antzeko zerbait eraiki duela niri errua botatzeko. Ene ustez, arazo honen korapiloa argazkian datza. Argazki hori egin zuenak, argazki hori bigarren ofizialearen ganbarotean utzi duenak, honek hil zuen.\n— Baina, zergatik hil behar zuen? Zuri errua botatzeagatik soilik? Hori horrela gertatu izan balitz, mendeku pertsonal baten aurrean gintezke, eta zuk esan beharko nork gorrotatzen zaituen horrenbeste, edo nor irten litekeen irabazle zure espetxeratze eta, agian, heriotze batez.\nKontramaisuak ez dit ezer erantzuten. Behar bada, bere arerioen azterketa bat egiten ari da, susmatzailearen bila. Nik jarraitu egiten dut. Edo behar bada, hilketa bigarren ofizialeari berari zuzendua izan zen, eta zu susmagarri bezala presentatzea, hiltzailearen estrategia soila litzateke, bere burua susmoetatik at gordetzearren...\nEsaldia ebaki egin dut eta gogoetatan murgildu naiz. «Susmatzaileen artean, nork egin zezakeen horrelakorik? Ea, azter ditzadan. Makinista-polizoia. Hauek aitzakia bat, eragingarri bat lukete, hau da, polizoia pasatzea. Hilketa bat batean gertatu izan balitz, posibilitate hau baliozkoa zatekeen. Baina argazkia zegoen, aspaldi egina, eta beraz aurretiaz eta arretaz antolaturiko zerbaiten aurrean gintezke. Igor. Baina Igor kontramaisuaren adiskidea da... baina eraztunarena azaldu dit, eta Maiderrena ere bai. Eneko, Denis. Hauek zer? Susmagarrien artean daude, bai, baina ez dut hauengan hilketa hori egiteko aitzakiarik bilatzen, ez diet eragingarririk aurkitzen. Egia esan, itsasuntzian berriak direnez, ez ditut ongi ezagutzen, baina behar bada horregatik, untzian berriak direlako, bigarren ofizialea hiltzeko, eta are gehiago hainbeste denboraz antolaturiko konspirazio baten bitartez, ez diet posibilitate handirik ikusten. Zertarako hil ia ezagutzen ez duten norbait? Ez, honek guztiak ez du zentzurik. Uste izan nuen ba nekiela hiltzailea nor izan zitekeen, baina orain oso nahasturik nago... Eta kontramaisuak esaten didana maltzurkeria bat besterik ez balitz, ni nahastatzeko gezur soil bat?»\n— Arazo honen korapiloa argazkian oinharri dezakegula esan didazu eta argazki hori egin zuena izan daitekeela hiltzailea.\n— Horrela uste dut.\nHitzak ongi neurtzen ditut eta ene begirada kontramaisuarengan irmoki finkaturik dago.\nEz dakit ohartu ote zaren hitz horik zure aurka zuzen ditzakegula, zeren nork zekien egun ordu eta toki hartan, zu eta Maider han zeundetenik?\nNire hitzok kontramaisua zuri zuri eginda utzi dute. Ongi ulertu du nire helburua. Galdera hau salaketa bat da: argazkia bere aginduz egina izan zela.\nErantzuna berehala etorri zaio.\n— Baina nola antola nezakeen garai hartan hilketa, Maider bigarren ofizialearekin ezkonduta ez bazegoen, elkar ezagutzen ere ez bazuten?\n— Gogora zaitez, Maider zuk presentatu zeniola bigarren ofizialeari.\nKolpeak bata bestearen gainean jausten zitzaizkion.\n— Baina, hilketaren eragingarri posiblea zeluak badira, zergatik antolatu behar nuen hilketa zeluen aitzakiarik ez zegoen une hartan? Argazkia egin zenean, ez nuen bigarren ofizialearenganako zeluen beharrik, Maider eta hura ezezagunak zirenez.\n— Hilketarako beste eragingarri bat eduki zenezakeen.\nOrain, ni utzi nau nahasturik eta nire ezereza, nire ezintasuna, nagusitzen ari zait. «Hainbeste buruhauste, hainbeste neke iragan, eta zertarako? Hasieran bezala nago. Ez dakit deus». Urduri, ordularia begiratzen dut. Hurbil dut untziko lema hartzeko nire txanda, eta goian egotea, lau ordu loturik han igarotzea ez zait batere atsegin. Denboraren aurka burrukatzen ari naiz, baina alferrik, zeren orduak aurrera baitoaz minutuz minutu, ene ezintasuna ulertzeko bihotzik gabe, ene samintasunaz errukitu gabe.\nBa dirudi kontramaisuaren azken galdera eta ordulariari egindako begirada, biak elkartu direla nire aurka. Gaindituta sentitzen naiz, ahulduta. Loari lapurtu dizkiodan orduek bere ordaina eskatzen dute eta hemen nago, zer egin ez dakidalarik, mamu barregarri baten antzera, zori txarrak maneiaturiko giñol merke bat banintz bezala. Eta aterantz begiratzen dut, handik ihes egitean soilik salbamena lortuko banu bezala. Nire begiak aterantz doaz, baina ni ez naiz konturatzen ere, eta han daude irmoki finkaturik, atearen bestaldean ene zorion iturria balego bezala. Orain, lemarekin egon beharrak ez nau nazkatzen, lemari lotu nauten kateak beso maitale eta babeskor bihurtu bailiren.\nAitzakia bat dut eta hartaz baliatzen naiz hain zoritxarreko bihurtu zaidan elkar hizketa honi amai ohoragarri bat emateko.\n— Barka, baina lema hartzeko txanda heldu zait eta zubira igon behar dut. Jarraituko dugu gai honetaz hitz egiten.\nLema hartu dudanean ene begiek itsaso zabala arakatu dute, han urrunean itsasoaren urdinak eta zeruarenak bat egiten duten tokiraino. Izerdia sikatzen dut. Hemen ere beroak eragindako izerdia eta kontramaisuaren ganbarotean urduritasunak sortutakoa bat egiten zaizkit. Orain lasaiago sentitzen naiz. Gorantz begiratzen dut. Ez da hodeirik. Oskarbia dago. Dena da bake, dena dago bare, eta naturak isurtzen duen gozotasuna nitaz jabetzen da.\nEz dut ezertan pentsatzen, ez dut ezertaz pentsatu nahi. Ez dut ikusi besterik egin nahi. Baina tamalez, egoera honek ez du luzaro irauten, zeren nire gorputzaren atal bat balitz bezala, gogoetak enetzat hil ala biziko gauzak bailiren, arrapaladan datozkit. Uxatu nahi ditut, nigandik aldendu, baina alferrik, behar bada horretara, pentsatzera, kondenaturik nagoelako, gaudelako.\nEta itsasoko uraren inbiria dut, haizearen tirria. Ai, horik bezain libre banintz!. Baina ez naiz, eta hemen nago, nire gogoetei loturik, ito beharrean nadukaten kate hauk nire gorputzetik kendu ezinean.\nUrduri nago, nire ezintasunak sortu dizkidan larrialdien pean eta ez naiz konturatzen bestetan, ez dut besteren axolarik. Eta ez dakit, edo ez dut pentsatzen, besteak ere bizi direla, bere kezkak dituztela, eta nirekin gurutzatuta daudela, nirekin zerikusi handia dutela. Eta ez dakit, ezin dut jakin, haien barrenean ere burrukak egon daitezkeela, kezkak dituztela, eta bigarren ofizialearen hilketaren aztertzeak hainbeste buruhauste sortu badizkit, haiek ere bereak ba dituztela. Ez dakit, ezin dut jakin, ni hiltzailearen urratsen atzetik banabil, beste norbaitzuk ere horretan ari direla, beren errugabetasuna frogatzeko, beren izen on eta ohorea bere tokian ezartzeko. Eta honela nago, nire inguruan gertatzen denaren ezjakinean, itsasoz eta zeruz inguraturik, nire burua pilpilean ari den lapikoaren antzera dagoela.\nHorretan nagoela, neure pentsakizunetan murgildurik, gorputzak salto bat egin dit, zeren ez baitut entzun inor zetorrenik, supitoki hitz egiten hasi zaidan arte.\n— Kapitaina, han daudela Maider eta kontramaisua.\nEta Enekok hatzamarrekin popa seinalatzen dit.\nNeure gogoetak haustea ez zait atsegin izan. «Eta zer axola niri? Kontramaisuak berak aitortu dit ikusten direla». Zerbait egitearren, atzerantz begiratu dut baina, jakina, handik ez nituen ikusten.\n— Orain ezin dezaket lema utz.\nHau esan dut zerbait esatearren, baina berehala hara joateko gogo bizia sortu zat, Maider eta kontramaisua noraino maitemindurik dauden frogatzera. Edo behar bada nire aurkeztearekin urduri eraztera. Baina bigarren ofizialea hil zutenetik lemaren ardura gehien hartu zuena lehenengo ofizialea zen eta une honetan zuen atsedena ongi merezia zuen, ene mendeku merke honekin desegiteko.\nBa zihoan Eneko, bere hitzak berriz gogora etorri zaizkidanean. «HAN DAUDELA esan du, eta ez HAN DAUDE».\n— Zu, Eneko, nork esan dizu nigana etortzeko?\nEnekok harriturik begiratu nau, baina ezin diot igarri bere harriduraren iturria.\n— Eta zergatik ez da bera etorri?\n— Liburu bat irakurtzen ari da.\n«Nolako liburuak irakurtzen ditu Denisek?». Haren ganbarotea arakatu nuenean ikusi nituen liburuak, baina orduan ez nien jaramonik egin. Amorrazioz begiratu dut lema. «Kateaturik bezala naduka».\nUtzi diot Enekori joaten eta berriz ere bakarrik geratu naiz, baina ez luzarorako. Gogoetak etorri zaizkit lagun. Eguzkia jausten ari da. Laster, han urrunean, ene begien ahalmena bukatzen den toki hartan, egunari amaia emango dio, lagun izan duen itsasoari musu bat emanez. Musu bat! Maider eta kontramaisua! Eta eguzkiak horren maitekiro, horren baketsu, ilunari utziko dio tokia bere txanda bete dezan.\nBaina bake horrek ez nau betetzen, ez dit barruan dadukadan egonezina uxatzen, Egun bat ba doa eta nire ikerketek berriz ere huts egin dute, ene ezintasuna frogatu didate. Lemari botatzen diot errua baina ez da horrela. Sei susmagarri, eta erruduna ezin bilatu! Eta hiltzailea hemen dut, inguruan, sei horien artean. Eta eragingarri bat eduki behar du, eta hilketaren frogek egon behar dute, hemen, nire inguruan ere.\nIluna dator eta ilun honek betetzen nau lehen argiak bete ez nauen bezala. Etsipena nagusitu zait. Inguruetara begiratzen dut baina ez da inor ageri. Ordulariak gaueko hamarrak markatzen ditu. Itsasuntzia zuzen doa itsaso zabalaren erdian. «Joan, etorri, lau minutu». Erabaki eta egin. Irtetzen naiz arinki, baina popa aldera hurbiltzean behatz muturretan nabil. Arnasa hartze bareari ere ia utzi egin diot. Begiak eta belarriak erne ditut. Non? Hara eta hona nabil. «Eta lema bakarrik utzi dut!». Ez ditut ikusten. Non arraio ote daude? «Eta zerbait gertatuko balitz». Han, han daude. Ikusi baino areago bihozkada bat izan da, entzun baino gehiago sentitu egin ditut. Murmur isil bat besterik ez da izan. Hurbiltzen naiz. Ez dut hotsik txikiena ere ateratzen. Buruak buru, ezpainak ezpain. Bai, hor daude. Nire oinek ez naute aurrerago eraman nahi. Besoek idunak inguratzen dizkiete. Zer sentitzen dut? Amorrazioa? Bekaizkeria? Ez, ez dut ezer sentitzen, ez eta arnasa bera ere. «Lema!». Eta itzuli egin naiz.


Penteo, greziar mitologian, Tebaseko errege bat zen, espartoetatik indartsuena zen Ekionen eta Agabe, Kadmo,Tebasen fundatzaileta Harmoniaren alaba zenaren semea. Kadmok, bere kargua Penteoren mesedetan utzi zuen, adinean aurrera baitzihoan. Penteok, Dionisoren gurtza debekatu zuen, bere lehengusua eta Semeleren semea zena, eta ez zuen Kadmeako emakumeek bere errituetan parte hartzerik baimendu. Dionisok, Penteoren ama eta bere izebak ziren Ino eta Autonoe Ziteron mendirantz joatea eragin zuen. Honen ondorioz, Penteok gartzelaratu egin zituen, baina euren kateak erori egin ziren eta gartzelako ateak ireki egin zitzaizkien.\nPenteo, greziar mitologian, Tebaseko errege bat zen, espartoetatik indartsuena zen Ekionen eta Agabe, Kadmo,Tebasen fundatzaileta Harmoniaren alaba zenaren semea. Kadmok, bere kargua Penteoren mesedetan utzi zuen, adinean aurrera baitzihoan. Penteok, Dionisoren gurtza debekatu zuen, bere lehengusua eta Semeleren semea zena, eta ez zuen Kadmeako emakumeek bere errituetan parte hartzerik baimendu. Dionisok, Penteoren ama eta bere izebak ziren Ino eta Autonoe Ziteron mendirantz joatea eragin zuen. Honen ondorioz, Penteok gartzelaratu egin zituen, baina euren kateak erori egin ziren eta gartzelako ateak ireki egin zitzaizkien. Dionisok, Penteo kanpora erakarri zuen, bakotar errituak zelatatzeko. Kadmoren alabek zuhaitz batean ikusi zuten, eta basapiztia bat zela pentsatu zuten. Penteo, eraitsi eta zatikatu egin zuten, Tebasetik erbesteratuak izatea eraginez. Penteo izenak, Dionisok dioen bezala "penen gizona" esan nahi du, are bere izenak, patu bezala, tragediara bultzatzen du. Penteoren oinordekoa, bere osaba Polidoro izan zen. (eu)\nPenteo, greziar mitologian, Tebaseko errege bat zen, espartoetatik indartsuena zen Ekionen eta Agabe, Kadmo,Tebasen fundatzaileta Harmoniaren alaba zenaren semea. Kadmok, bere kargua Penteoren mesedetan utzi zuen, adinean aurrera baitzihoan. Penteok, Dionisoren gurtza debekatu zuen, bere lehengusua eta Semeleren semea zena, eta ez zuen Kadmeako emakumeek bere errituetan parte hartzerik baimendu. Dionisok, Penteoren ama eta bere izebak ziren Ino eta Autonoe Ziteron mendirantz joatea eragin zuen. Honen ondorioz, Penteok gartzelaratu egin zituen, baina euren kateak erori egin ziren eta gartzelako ateak ireki egin zitzaizkien. (eu)


Atzo gauerdian hasi zuten greba Bizkaiko ehundik gora gasolindegitan | Buy Urdaibai\nAtzo gauerdian hasi zuten greba Bizkaiko ehundik gora gasolindegitan\nBizkaian dauden 114 zerbitzuguneetatik hamabitan eskainiko dituzte gutxieneko zerbitzuak. ELA, LAB, UGT, CCOO eta USO sindikatuek deitu dute grebara.\n400 bat langile deitu dituzte sindikatuek grebara, eta herrialde horretako 114 guneetatik hamabitan eskainiko dituzte gutxieneko zerbitzuak. Ohiko ordutegiarekin jardungo dute horietan. Gainera, grebarekin bat egin ez duten 11 gasolindegi ere lanean ariko dira; merkataritza guneetakoak dira gehienak.\nSektore horren lan hitzarmena berritu dezatela eskatzeko deitu dute protestara sindikatuek. Atzo gauerdia baino lehen auto ilara luzeak izan ziren hainbat zerbitzugunetan, gaurko egunaren aurretik autoan erregaia botatzeko. Edonola ere, sindikatuek ziurtatu dute bermatuta dagoela erregai hornidura.\nSindikatuen arabera, ia bi urte igaro dira lan hitzarmenak indarrean egoteari utzi zionetik, eta ez dute lan itun hori berritzeko urratsik egin.\nLurraldeko hainbat lekutan daude gutxieneko zerbitzuak izango dituzten zerbitzuguneak. A-8 errepidean eta Bilbon, bina gasolindegi izango dira zabalik.Lea-Artibain gutxieneko zerbitzuak eskainiko dituen gasolindegirik ezbadago ere, Busturialdean badaude: Bermeon eta Gernika-Lumon. Osterantzean, ondokoak dira Bizkaian gutxieneko zerbitzuak eskainiko dituzten beste gasolindegiak: Erandion, Arrigorriagan, Basaurin, Elorrion, Sestaon eta Zamudion.\nGrebaren harira, atzo iluntzean eta gaur goizean auto ilada luzeak gertatu dira hainbat gasolindegitan.


Gemma Modinos, ACE Fundazioko neuropsikologoa (Alzheimer Centre Educazional) | Consumer\nGemma Modinos, ACE Fundazioko neuropsikologoa (Alzheimer Centre Educazional)\n«Askoz hobeto gogoratzen ditugu haurtzaroan edo gaztaroan gertatutakoak»\nNeurozientzia Aplikatuen Kataluniako Institutuan diplomatu eta gutxira, memoriaren funtzionamenduan aditua den psikologo honek Herbeheretara bidaiatuko du herrialde hartan doktoretza egiteko. Gaur egun lanean ari den Fundazioa Espainiako Estatuko eguneko lehen zentro terapeutikoa sortu zenean sortu zen, dementzia duten pertsonei laguntzeko (Alzheimer Centre Educación). Burmuina estimulatzea eta zaintzea izan zen «Zientziaren ikuskerak» zikloko hitzaldi baten izenburua, eta, bertan, txostengileak azaldu zuen zer mekanismoren bidez gogoratzen eta ahazten dugun zer gertatzen den.\nIris Murdoch idazle kanadarrak ez zekien oraindik Alzheimer gaixotasun baten atarian zegoela, eta senarrari bereziki intrigazko gogo-aldartea aitortzen zion, «ilunpean nabigatzeko modua». Urte asko bizitzearen ondorioz gertatzen den narriadura kognitiboa oso gogorra da bereiztea ea gehiegi diren epe laburreko eta luzeko oroimena hondatzen duten, pentsamendu abstraktuaren nahasteekin, judizioarekin, goi-mailako funtzio kortikalekin eta nortasunaren aldaketekin lotuta.\nAldaketa horiek guztiak behar bezain larriak dira harreman, lan edo gizarte jardueretan nabarmen eragiteko. Zahartzaroko dementzia 65 urtetan hasten da, nahiz eta baden beste dementzia presentzial bat. Alzheimer motako dementzia da aurkezpenik arruntena. Egoera orokorraren narriadura aldakorra da, eta narriadura arineko etapa bat barne hartzen du, pazienteak independentzia-gaitasunari eusten diona, irizpen ukiezinarekin eta higiene pertsonal egokiarekin; aldi moderatu horretan, gainbegiratze-mailaren bat behar du, eta larriena edo amaierakoa, non etengabe gainbegiratu behar baita.\nfundación-eu garun memoria-eu narriadura paciente-eu


Absolbitu egin dute Iñaki Montes - Laudio - Aiaraldea.eus\nAbsolbitu egin dute Iñaki Montes\nErredakzioa 2017-02-09 11:49\nEpaiketaren egunean elkarretaratzea egin zuten hainbat herritarrek epaitegiaren aurrean.\nBerarekin epaitutako gazteetako bati 6 hilabeteko isuna ezarri diote, “autoritatearekiko erresistentzia” leporatuta\nGaur goizean plazaratu du Bilboko Epaitegiak Iñaki Montesen aurkako epaiketaren sententzia. Absolbitu egin dute JEZeko langilea. Beste bi gazterekin batera epaitu zuten Montes iragan astean, 2014ko martxoaren 3an FMIren ordezkariak Bilbora joan zirenean egon ziren istiluetan parte hartzea egotzita. Gazte horietako bat absolbitu egin dute baita, eta besteari 6 hilabeteko isuna ezarri diote, “autoritatearekiko erresistentzia” leporatuta. Bost urteko kartzela zigorra eta 214.500 euroko kalte ordainak eskatzen zizkioten Montesi.\nSententziak ebazten du kontraesanak eman zirela ertzainen arteko deklarazioetan, Montesen adierazi duenez. “Ertzainek topatu zituzten lehen pertsonak atxilotu zituztela ere aitortzen du epaileak”.\n“Betiko muntai poliziala”\nJEZeko langilea pozik azaldu da sententziarekin, baina azpimarratu du hiru urtez izan dutela epaiketaren zain, eta gaineratu du auziaren atzean “betiko muntai poliziala” dagoela, “ertzainek euren aurpegia garbitzeko eginikoa”.\nErredakzioa 2017 urt 27 Laudio


Atletismo talde bat baino gehiago - Etiopia Utopia : Etiopia Utopia\nAtletismo talde bat baino gehiago\n600 euroko aurrekontua urtean\n60 ikasle onuradun. Entrenamendua amaitzean banana bat eta ogia ematen zaizkie, eskualdeko gosari tipikoa.\nArropa eta oinetakoak. Fundazioak laguntzaileek zein boluntarioek emandako kirol materialaren bidez laguntzen du: kiroletako oinetakoak, kamisetak eta entrenatzeko materiala.\n2017ko azaroa – amaitzeko datarik gabe\nEtiopian atletismoa kirol bat baino gehiago da; kirol garrantzitsuena da, herrialde honetan egunero milaka pertsona mugiarazten eta inspiratzen dituen kirola da. Etiopian atletismorako dagoen zaletasuna munduko beste lekuetan futbolarekiko dagoen pasioarekin alderatu daiteke.\nProiektu hau Wukroko atletismo taldeko entrenatzaileak egindako eskaera baten ondorioa da. Entrenatzailea herriko eskola bateko heziketa fisikoko irakaslea da ere, eta irakasle eta entrenatzaile izanda, honakoaz ohartu zen: ikasle askoren errendimendua jaitsi egiten zen astearte eta ostegunetan, hau da, entrenamendua zuten egunetan.\nEntrenamenduak goizeko 6etan egiten ziren, eskolara joan baino lehen, eta atleta gehienak gosaldu gabe joaten ziren gero eskolara.\nProiektuaren helburua da entrenamendu bakoitza amaitzean atletei gosaria bermatzea, atletismoak eskola-emaitzetan eragin negatiborik izan ez dezan.


Lauaxeta saria 2014 - Bizkaieraren ataria\nMungiako Udalak Lauaxeta Olerki Lehiaketaren VII. edizinorako deia egin dau. Edizino honetan lehiaketa idegia izango da, bai forma aldetik eta bai eduki aldetik bere. Dana dala, Lauaxetaren Maitale kutuna olerkia erabili beharko dabe parte-hartzaileek erreferentziatzat. Poema horri esker lortu eban Lauaxetak 1930ean Olerti Eguneko saria, eta poema horrek berorrek bultzatuta argitaratu eban bere lehenengo olerki liburua. Aurtengoan, beraz, maitasuna izango dogu nagusi.\nPosted on 2018/07/27 2019/06/27\n‘Belako zaldüna’ pastorala aurten Maulen\nAurtengo pastorala Maule-Lextarreko emongo dabe garagarrilaren 29an eta abuztuaren 5ean. Guztira ehun lagunetik gora ibi...


Aurreko atalean aipatutakoez gain, bi faktore berrik sendotu zuten emakumeen parte-hartzearen inguruko eztabaida: lehenik, Bidasoaldeko Emakumeak (BAE) elkartearen sorrera, 1995. urtean, martxoaren 8a ospatzeko asmoz eskualdeko emakume-taldeak elkartzen zituena. Bigarrenik, Alardearen Batzordea Ordenantza berria prestatzen ari zen 1996ko apirilean Osoko Bilkurak onar zezan. Bertan, antolakuntzarekin lotutako huskeriez gain, Alardearen Batzordeko kideak izateari uzten zioten alderdi politikoek, udal erakundeen erabateko independentziaren bidea hartuz.\nOso gutxitan ikusi daiteke aginte publikoek horrelako karguei uko egitea. Erabaki horren azpian zeuden arrazoiak politikoak baino ez ziren: Alardearen agintariak baretu eta haiei autonomia eman -- gehienak nazionalismoaren aldekoak ziren --, kontuan izanik oso gaizki hartu zutela herriko alkatea sozialista izatea.\nMartxoaren 6an mahai-inguru bat egin zen Amaia Kultur Zentroan, eta bertan, lehenengo aldiz planteatu zen gaia jendaurrean. Josune Urrosolo izan zen moderatzailea, eta honako hauek izan ziren parte-hartzaileak: Maribel Castelló (EAko zinegotzia, Kultura Arloko ordezkaria), Maria Jesus Berrotaran (Emeki Elkarteko kidea), eta Antonio Aranburu. Orduan sortu zen apirilaren 24ko Osoko Bilkuran aldarrikapena mahaigaineratzeko ideia. Halaber, ikusle batek zera azaldu zuen: emakumeek, besterik gabe, Alardean parte hartu behar zutela.\nSinplea zen planteamendua. Ordenantza berriko artikulu batek adierazten zuenez, Alardea "soldaduek" osatzen zuten; BAEren proposamena honako hau zen: hitz horrek emakume eta gizonei erreferentzia egiten ziela ulertzea, "Giza Eskubideen Adierazpen Unibertsalean" gertatzen den bezalaxe, eta Ordenantzan azalpen hori argi eta garbi islatzea.\nGoiz horretan bertan, "El Diario Vasco" egunkariak lehenengo aldiz argitaratu zuen gaiaren inguruko iritzia adierazten zuen eskutitz bat. Egileak, Miguel Tempranok zera esaten zuen, besteak beste,: "Hori da, tradizioa suntsitu dezagun, gure ideia zoro eta nahasiak inposatu ditzagun (….) Anarkia eta zentzugabekeriaren menpe al gaude?" Bitxia bada ere, idazleak ez zekien oraindik BAEren asmoa zein zen, baina eskutitzak adierazten zuen nolakoa izango zen eztabaida, baita auziak izango zuen entzute- eta hausnarketa-maila ere. Temprano jaunak benetako interesa izan balu, lehenik eta behin, Osoko Bilkuran esaten zena entzun izango zuen. Bertan adierazi zen emakumeen asmoa, alegia, tradizioa mantendu eta berritzekoa, eta ez suntsitzekoa. Horretaz gain, jaiaren aldeko apustua egiten zuten. BAEk udalari egindako eskaria\nOsoko Bilkura. 1996-4-24\nHitzaldi eta eztabaiden ondoren, BAEk aurkeztutako mozioak bozkatzera ekin zion Udalbatzak. Lehenengo proposamenaren asmoa honako hau zen: ordenantzak argi eta garbi adieraztea inori ezin zitzaiola Alardean parte-hartzeko eskubidea mugatu behar arraza, sexua edo erlijioa zirela eta. Aurkako 16 boto izan zituen proposamenak, eta aldeko 8. Bigarren zuzenketak ordenantza berriaren 15. artikuluarekin zegoen lotuta, eta "gizonezko" hitzaren ordez, "partaide" hitza erabiltzea proposatzen zuen.\nBozketaren emaitza, aurrekoaren berdintsua izan zen. Hirugarren zuzenketak kantinerak aukeratzeko modua aipatzen zuen, eta Alkateak erdibideko zuzenketa aurkeztu ondoren, aho batez onartu zen. Laugarren zuzenketak honako aldaketa hau egitea zuen helburu: kantinera izateko, ez zirela ezinbestekoak ez edertasuna, ezta ezkongabea izatea ere. 16 aldeko boto izan zituen proposamenak, eta aurkako 8. Azkenik, bosgarren zuzenketak alderdi politikoak Alardearen Batzordean parte hartzea ala ez zuen hizpide. Bozketaren emaitza berdinketa izan zen, eta ondorioz, Alkate jaunak kalitateko botoa erabili zuen zuzenketa onartua izan zedin. Bazirudien zuzenketen atala amaitua zela. Baina EAJk beste zuzenketa bat aurkeztu zuen, 15. artikuluarekin lotuta ere, "soldadu" hitzaren ordez "gizona" hitza erabiltzeko.\nNahiz eta Alkate jaunak zuzenketa atzera botatzeko eskatu, borondate ona adierazteko, EAJk bozkatzera behartu zuen Udalbatza. Ondorengo hau izan zen bozketaren emaitza: 4 boto zuzenketaren alde (EAJ), 4 abstentzio (PP), eta 16 boto zuzenketaren aurka (PSOE, HB, EA eta IU).\nAlardearen Batzordearen ordenantza proposamena onartu zuen Udalbatzak eta jendaurreko izapidera pasa zen, behin betiko onespenaren zain. Bideratze-prozedura kontuan harturik, 1996ko Alardea oraindik 1980ko Ordenantzak arautuko zuen, eta horrek talde politikoak bileretara joateko eta bertan emakumeen parte-hartzea mahaigaineratzeko aukera ematen zuen. Ikusiko dugun bezala, 1996ko ordenantza ez zen inoiz indarrean egon.\n1996. urteko Irungo Alardea\nUdalbatzaren ondoren, areagotu egin zen ika-mika, bai hedabideetan, baita kalean ere. Egunkarietan agertzen ziren eskutitzen trukea ohikoa bihurtu zen. Oro har, alderdi historikoetan oinarritzen zen eztabaida, baina ez ziren deskalifikazio pertsonalak falta. Are gehiago, eztabaidak, ia salbuespenik gabe, BAEko kideekiko mespretxuzko eta laidozko kutsua zuen.\nEztabaida gauzatu eta berotzen zen bitartean, BAEk ez zuen oraindik adierazi Alardean parte hartuko zuenik. Ordenantzaren aldaketa baino ez zuen proposatu. Are gehiago, Udalbatzak ez zuen aldaketa hura onartu. BAEren proposamena ez zen haratago joan./p>\nBerariazko adierazpena maiatzaren 22an izan zen, "El Diario Vasco" egunkarian agertu zen Alkate jaunari zuzendutako gutun ireki batean. 1980ko ordenantzak Batzordeari ematen zizkion eskuduntzez baliatuta, ondorengo oharra plazaratu ondoren hartu zen erabakia: "Alardea, konpainia eta unitateei adskribitutako gizonezkoek osatuko dute, bakoitza euren kantinerekin".\nZein motatako Batzordek hartu du horrelako erabaki bat, eta nola hartu du erabaki hori?\nArgi geratu da Batzordearen eguneroko funtzionamendua: alderdi politiko gehienek bertan zituzten erantzukizunak alde batera utzi zituzten, bilerak tabernetan eta elkarteetan egiten ziren, Udaleko Idazkariak berak ere ez zituen jada bileren aktak jasotzen, eta Batzordeko ezohizko kide batek egiten zuen lan hori bere ordez. Nahiz eta udal batzordea izan, bilera deialdietan ez ziren batzordearen kideak ofizialki gonbidatzen.\nLegez kanpoko funtzionamendu hori zen ohikoena 1996ko maiatzean eta ekainean. Gauzak horrela, "Alardea gizonez osatuta dagoela" erabaki zen bilera hartan, ez zegoen alderdi politikoen ordezkaririk, PSOE izan ezik.\nAlkate jauna aritu zen presidente. "Gogaikarriak" gerta zitezkeen elementuak ez zituzten bilerara deitu, eta ziur aski, erabakia aho batez hartu zen. Baina oharrak ez zuen bakarrik esaten Alardea gizonek osatuko zutela, beste zerbait ere adierazten zuen:\n“[Alardea] irundar guztion ondarea da, eta beraiei dagokie hura babestea interes politiko edo aldarrikapen sozialen gainetik”.\nHemendik aurrera, mehatxuak, irainak, zurrumurruak nagusitu ziren hirian, eta baita aurreko 20 urteetako txiste lizun eta zakar haiek ere, ezkutuko eta iragarritako indarkeria gisa. Denbora pasa ahala, gero eta handiagoa izango zen tirabira. Hain gordina zen egoera, non Alardean parte-hartzeko asmoa zuten emakumeek babesa eskatu baitzioten Udalari banan-banan. Irungo erakunde nagusiaren erantzuna honakoa izan zen: ezin zuen emakume horien segurtasuna bermatu.\nEkainaren 30ean, goizean goiz, emakumearen parte-hartzearen aldeko gizon eta emakumeak Ama Xantalen ermitan bildu ziren jarraibideak adosteko. Azkeneko momentuan jantzi zuten uniformea, Urdanibia plazako iskina batean jarri, eta sartzeko unerik aproposena itxaron zuten. Ama Xantalen konpainia euren aurretik pasa zenean, eskopetero lerro bat gelditu, eta oihuak entzun ziren: "Barrura, barrura". Eta sartu egin ziren.\nBerrogeita hamazazpi emakume, eta gizon kopuru bera, gutxi gorabehera, sartu ziren Alardean. Handik aurrera, Alardea ez zen bera izango.\nUne nahasiak izan ziren haiek. Ikusleetako batzuk emakumeak iraintzen zituzten; beste batzuk, ordea, txalotzen zituzten. San Martzial aldapan barrena, emakumeak eta eurekin zihoazen gizonak sakabanatuta egiten zuten korrika arropa kendu, heldu, eta bide erdian jartzen ziren ikusleak erasotuta. "San Martzial kaleko igoera gurutze-bidea izan zen eskopetarientzat". Horixe izan zen "El Diario Vasco" egunkariaren izenburua hurrengo egunean.\nUdaletxeko arkupetan babestea erabaki zuten emakumeek, Alardea San Juan Plazatik noiz aterako zain, plaza arriskurik gabe utzi ahal izateko. Hori baino lehen, baina, komandanteari eman behar zioten jeneralari zuzendutako gutun bat. Bertan, emakumeek euren jarrera azaltzen saiatzen ziren. Beñardo Urtizberea komandanteak birritan ezan zien ez zuela gutunik hartuko. Modu horretan, babestutako taldearen egonaldia luzatu, eta ondorioz, tentsioa areagotu egin zen.\nEz ikusleek, ezta Alardeko kideek ere, ez zekiten emakumeen hasierako asmoa une hartan alde egitea zenik. Ondorioz, emakumeak Alardetik bota nahi zituzten oraindik, eta horretarako, iraindu eta astintzen zituzten.\nAzkenik, badirudi komandanteak egoeraren gordintasuna ulertu zuela, baita berak horretan zuen erantzukizuna ere, eta gutuna hartu ondoren, emakumeak eta haiekin zeuden gizonak leku seguru batera iritsi zitezen bide bat egiteko agindua eman zuen.\nLuzaroan egon ziren arkupean, ordubete baino gehiago, eta bertan ere, jendeak edozer gauza botatzen zien, iraintzen zituen, eta polizia-lerroa hausten saiatu ziren. Azkenean, alde egin ahal izan zutenean, albo batean zeuden eskailera batzuetatik joan behar izan zuten, Alardea plazatik atera zenean, ikusleek jarraitu zuten emakumeekiko indarkeria adierazten.\nEskailerak jaitsi bezain laster, ahalik eta azkarren sakabanatu ziren, eta ibili ahala aldatu zuten arropa, jendeak ezagutu ez zitzan. Ondoren eman zuten prentsaurrekoa lurpeko garaje batean egin behar izan zuten, momentu hartan, ezagunak zirenez, edozein leku publikoak benetako arriskua izan zatekeen eta.\nHala eta guztiz ere, balorazioa positiboa izan zen: Alardean sartu ziren emakumeak, eta geldiezinezko prozesu baten hasiera zen hura.\nNola baloratu zituzten gauzak beste aldetik?\nNorbaitek gaitzetsi al zituen jarrera bortitzak?\nKomunitateko lider politikoek, sozialek eta mediatikoek aurpegiratu al zioten jendarteari agertutako jarrera?\nUztailaren 2an, honako adierazpen hauek egin zituen Alkate jaunak: "Hiritarrak egoki portatu ziren. Alardea salbatzeko beharra zegoen, eta hori egin zuten", eta Tolerantzia Arloko zinegotziak, Fernando San Martin jaunak, zera adierazi zuen: "Festa nagusitu zen; hori zen, hain zuzen, irundarrek nahi zutena".\nAdierazpenak, zuzendariari gutunak, eta erakundeen erreakzioak izan ziren etengabe. Elkarrizketa berreskuratzeko beharra azpimarratzen zen, erreferendum bat egitea proposatzen zen, eztabaida-leku bat sortzea eta abar. Behintzat, ez zen gertatu konpondu ezinezko inolako gertakaririk, eta egoera bideratzeko, urte oso bat zuten aurretik.\nEl Diario Vasco (1996ko uztailaren 1a)\nEl Irunes (1996ko uztaila)\nPrentsa-dosierra (1996ko martxoaren 3tik ekainaren 30era).\nPrentsa-dosierra (1996ko uztailaren 1etik irailaren 15era)\nBAEk udalari egindako eskaria. 1996-04-24\nPrentsa-dosierra (1996ko uztailaren 1etik irailaren 15era).


Itxaropenari lekua egin nahian | Kultura | Berria\nPlateruena berriro irekitzea lortu duen taldea, dinamikaren aurkezpenean. BERRIA Tamaina handiagoan ikusi\nJoan den abenduaren 31tik itxita dago Durangoko (Bizkaia) Plateruena kafe antzokia. Ezinegon eta etsipen handia sortu zuen aretoaren itxieraren albisteak, Durangon ez ezik, Euskal Herri osoko kultur eragileen artean ere, hamazazpi urteko ibilbide luze eta joriari amaiera ematen ziolako, eta itxiera kultur sektorearen gaitz sakonago baten adierazgarri zelako. Baina badirudi dena ez dagoela galdurik, eta Durangon bertan dinamika bat jarri dute abian, aretoa berriro zabaltzeko aukerak aztertzeko.\nPlateruena eta gero zer? izena jarri diote dinamikari, eta, Ihintza Orbegozo Plateruena kafe antzokiko kulturgintza arduradun izandakoak (Bergara, Gipuzkoa, 1987) azaldu duenez, kultur arloko zenbait esparrutan aritzen diren zenbaitek osatu dute, arazoaz kezkaturik dauden herritar batzuekin batera: «Bilerak egiten hasi ginen diagnostiko bat egin nahian; Durangon zer behar den, Plateruena itxita non geldituko den hutsunerik handiena, eta aretoak zertan lagun dezakeen horretan».\n«Diagnostikoa» egiteko abiarazitako prozesu horretan bat etorri dira parte hartzaile gehienak: Durangok, eta orobat Durangalde osoak, badu horrelako areto baten premia. «Antzerkiari dagokionez, San Agustin kultur guneak ondo betetzen du esparru hori, eta programazio txukuna dauka. Museoa eta biblioteka ere badaude, baina, gainerakoan, kulturgintzarako lekurik ez dago Durangon. Kultur etxerik ere ez dago. Lehendik ere bazegoen beharra, eta orain, Plateruena itxitakoan, are gehiago, herriko elkarte eta sortzaileek plaza bat galdu dutelako».\nHerriko beste zenbait elkarte eta eragilerekin ere bilerak egiten ari dira dinamika sustatzen dutenak, eta «oso prozesu positiboa» izaten ari dela diote, «mundu guztiak harrera ona egin diolako asmoari».\nProzesua bultzatzen ari direnek nabarmentzen dute oraindik «hastapenetan» daudela eta «bide luze baten» lehenengo urratsak egiten ari direla, baina jadanik zirriborratu dute zeintzuk diren aretoaren kudeaketarako proposatzen duten ereduaren ezaugarri nagusiak: «Beste eredu bat proposatu nahi dugu, ostalaritzan ez hain zentratua eta batez ere kulturgintzara bideratua. Kultur programazio sendo bat edukiko luke, eta, programazio hori ez dagoenean, izan dadila sorkuntzarako lekua, edo entseguak, ikastaroak eta antzekoak egiteko».\nProiektuak hiru ardatz izango lituzke: kulturgintza, euskara eta herritarrak. «Edonola ere, hau hasi baino ez da egin», azaldu du Orbegozok; «oraindik ideiak jasotzen ari gara, eta litekeena da hemendik hilabetera beste ideia bat izatea buruan».\nProiektua zehazteko ahalegin horretan, saio berezia egingo dute otsailaren 6an, Zabalarra ikastetxean: «Elkarteekin biltzen hasi ginenean konturatu ginen Durango eta Durangaldea oso askotarikoak direla, eta gu heltzen garen tokiraino heltzen garela. Hain garbi baldin badugu proiektu honetan denok izan behar dugula horren inguruan zerbait esateko aukera, ezinbestekoa zen saio ireki bat egitea». Gogoetaldia herritar guztiei zabalik dago, baina osasun neurriak direla bide, beharrezkoa da aldez aurretik izena ematea.\nOrbegozok dioenez, lanean ari dira uste dutelako Plateruenak utzitako hutsunea bete behar dela, baina ez dakite prozesua zelan amaituko den, eta ez dute inolako «bermerik»: «Proiektu bat ontzen badugu, Udalari aurkeztuko diogu, baina hortik aurrerakoa ez dago gure esku. Printzipioz, Udalak borondatea erakutsi du, baina ikusteko dago. Edonola ere, guk pentsatzen dugu apustu bat egin beharko litzatekeela».


Arrasateko EH Bildu abstenitu egingo da udal aurrekontuaren bozketan - Arrasate - Goiena.eus\nArrasateko EH Bildu abstenitu egingo da udal aurrekontuaren bozketan\nJokin Bereziartua Lizarazu 2016-12-20 15:13\nEH Bildu udal taldeko zinegotziak azaroaren 29ko osoko bilkura hasi baino lehen.\nUdal Gobernuak Etxezarretako eremua erostea ahalbidetu izana da EH Bilduk abstentziora jotzearen arrazoi nagusia; erabakia atzoko herri batzarrean hartu zuten: "Eragileek egindako lana goraipatu nahi dugu eta egitasmoa borobiltzeko EH Bilduren determinazioa gakoa izan dela sentitzen dugu". Hala ere, "argazkien eta gauzatuko gabeko planen" agintaldia izaten ari dela diote. Gaur egingo da osoko bilkura, 18:00etan.\nJarraian, Arrasateko EH Bilduren oharra osorik:\n"Gure abstentzioaren arrazoi nagusia Etxezarretaren erosketa ahalbidetzea da. Izan ere, herritarren, eragileen eta gure oinarriaren apustua aintzat hartuta, Etxezarreta publiko egin eta arrasatear guztiona izatea oso onuragarria izango dela uste dugu. Erosketa honekin, arrasatearrok 81 hektarea berreskuratuko ditugu gure birika, ondare eta gozamenaren alderako; gainera, etorkizunean arrasatearrondako interesgarriak eta probetxugarriak izan daitezkeen proiektuak garatzeko aukera ematen digu. Proiektua bultzatzen ari diren eragileek egindako lana goraipatu nahi dugu eta egitasmoa borobiltzeko EH Bilduren determinazioa gakoa izan dela sentitzen dugu.\nDena den, prentsan salatu dugun bezala, argazkien eta gauzatu gabeko planen legealdia ari da izaten. Eta edukiak mahai gainean jartzen hasteko momentua hasten denean, eta aurki ezingo da argazkiz mantendu udala, EH Bilduren ideia batzuk bere ari da egiten gobernua. Iazko ezezko borobilak leuntzen ari dira hileta zibilen alorrean, Arrasatek Hezi egitasmoan edota azokan parte hartze prozesuek atzeraeraginez arrazoia ematen digutenean. Amaia antzokiaren gaia ere mahai gainean jarri dugu, kultur eraikin berrien distiraren kontrapuntu lez. Hori EH Bilduk jarri du mahai gainean, eta onartu izana balioztatzen dugu abstentzio kritiko batera jotzean.\nHori bai, hauspoa ez da betirako. Infernuko hauspoak ere, haize berria behar du soinua egingo badu. Gaurko abstentzioak ez du biharko akordioa ekarriko, bidean ez bada onurarik arrasatearrentzat. Borondateak ez direlako gaurko plenoan edo aurrekontu batzuetan soilik erakutsi behar, urte osoko lanketetan baizik. Arrasate justuago, euskaldunago, berdeago eta solidario baten norabidean ez bagoaz".


Uharteetako Jaun - Wikipedia, entziklopedia askea.\nRothesayko dukearen armarria, bi laukitan Uharteetako Jaurerriko irudiak dituela\nUharteetako Jauna (ingelesez: Lord of the Isles, Eskoziako gaeleraz: Triath nan Eilean/Righ Innse Gall) eskoziar nobleziako titulu bat da eta Eskoziako Erresumaren historian ditu sustraiak, Uharteetako Jaurerrian, hain zuzen. Buruzagi gaeldar-bikingoak Eskozia mendebaldeko kostalde eta uharteetan hedatu ziren Goi eta Behe Erdi Aroan, haien birlinn edo itsasontzi luzeen bitartez nagusituz.\nIzenez, aldi desberdinetan Norvegia, Irlanda eta Eskoziako erregeen menpekoak izan ziren arren, Hebrida uharteetako jaunek independente jokatu zuten hainbat mendez. Beren lurraldean bildu ziren Hebridak (Skye eta Ross 1438tik aurrera), Knoydart, Ardnamurchan, eta Kintyre peninsula. Beren gorenean, Britainiar Uharteetako jaun eta jabe boteretsuenak izan ziren, Ingalaterra eta Eskoziako erregeen atzetik. 1336tik agertzen da titulu hori, John Islaykoak, Donald leinukoak, bere buruari Dominus insularum titulua eman zioenean.\nMacDonald leinuko jaunen azkena 1493an gertatu zen, Jakue IV.a erregeak John MacDonaldi jaurerria eta tituluak kendu zizkionean. Ordudanik, titulua Rothesayko dukeak izan du, Eskoziako erregearen oinordeko eta seme nagusiak. Britainia Handiko erresuma sortu ondoren, titulu hori Galesko printzeak darama eta, beraz, Karlos Galeskoa printzea da egun Uharteetako Jauna. Egun, MacDonald leinuaren jabetzako uharte bakarra Kintyre aurreko Cara uharte txikia da, Largieko MacDonalden eskuetan, familiaren garai bateko lur zabalen azken hondarra.\nJakue II.a Estuardo


Martxoaren 22an argitaratu da 2018an, Euskal Etxeetako ikasleen euskara-mailak egiaztatzeko gaitasun-proben deialdi berezia, HEOCean zedarritutako B1, B2 eta C1 gaitasun-mailak egiaztatzeko aukera ematen duena.\nHelduen Euskalduntzearen Oinarrizko Curriculumean (HEOC) zedarritutako B1, B2 eta C1 gaitasun-mailak egiaztatzeko egiten da deialdia eta Madril eta Bartzelonan egingo dira gaitasun-probak.\nBaldintzak: Gaitasun-proba hauetara aurkezteko, azterketariak Eusko Jaurlaritzaren Erregistroan inskribatuta dauden Euskal Etxeetako batean matrikulatuta egon beharko du 2017ko ekainaren 1etik aurrera hasitako ikastaro batean. Gainera, 2017ko ekainaren 1etik aurrera hasitako ikastaroetan, lau hizkuntza-trebetasunetan, matrikulatu nahi duen mailari dagokion atalasea iritsia izan beharko du Euskal Etxean, 2018ko martxoaren 23rako.\nMatrikula egiteko izen-ematea eta ordainketa. Izen-ematea Internet bidez bideratuko da, http://www.habe.euskadi.eus/ atarian, matrikulazio-orria betez. Matrikula 30€koa izango da maila bakoitzeko, eta ordainketa Internet bidez egingo da edo, bestela, horretarako bidea ematen duten finantza-erakundeetan, izena ematean eskuratzen den matrikula-inprimakia erabiliz eta bertan adierazitako epearen barruan. Matrikulatze-prozesua izen-ematearekin eta ordainketarekin osatuko da. Beraz, matrikularen ordainketa matrikula-epearen barruan egin behar du azterketariak; horrela egin ezean prozesutik kanpo geratuko da.\nMatrikula-epea Apirilak 9-16\nOnartuen zerrenda Apirilak 18 Apirilak 18\nGaitasun-probak (Entzumena, Irakurmena, Idazmena) Maiatzak 19 Maiatzak 12\nEmaitzak Ekainak 15 Ekainak 15\nMintzameneko proba Ekainak 21-22-23 Ekainak 21-22-23\nEmaitza orokorrak Uztailak 11 Uztailak 11\nZiurtagiria. Gaitasun-proba gaindituz mailaren bat egiaztatu duen ikasleak dagokion ziurtagiria eskuratzeko eskaria egin dezake www.habe.euskadi.eus atarian. HABEren Hizkuntzaren Didaktika Zerbitzuak eskabidean eman helbidera igorriko dio posta arruntez dagokion ziurtagiria edo duplikatua, ikasleak eskatu eta finantza-erakunderen bidez edo internet erabiliz dagokion tasa ordaindua duela frogatu ondoren.


Etxerat AE - Etxerat elkarteak euskal gizarteari preso baten urrunketa azal deiezaion eskatzen dio Sanchezen gobernuari\nEtxerat elkarteak euskal gizarteari preso baten urrunketa azal deiezaion eskatzen dio Sanchezen gobernuari\nETXERAT (2019-X-26). Atzo eguerdian Jon Enparantza presoaren senideek jakinarazi zioten Etxerat Elkarteari Zaballatik atera zutela, helmuga ezezagunarekin. Ondoren, Etxerat Elkarteak baieztatu zuen Estremerara eramaten ari direla, Madrilera.\nIrailaren 30an eraman zuten Enparantza Zaballako espetxera, Arantza Zuluetarekin batera, presoen asistentzia lanak egiteagatik 11/13 sumarioan ezarritako zigorra betetzeko.\nJon Enparantza Madrilera eramatean pertsona gehiagoren bizia arriskuan jartzen da berriz ere, haien artean 5 adin txikikoak, dispertsioaren ondorioak jasatera kondenatuz.\nUrrunketa honek Sanchezen jarduneko gobernuak espetxe politika orain dagoen salbuespenezko baldintzekin mantentzeko asmoa duela adierazten du, duela urte eta erdi eginiko aldaketaren iragarpena ezerezean utziz.\nEtxerat Elkarteak euskal gizarteari urrunketa honen arrazoia azal diezaion eskatzen dio Gobernu espainolaren presidenteari, senide eta lagunen ezkutuko sufrimenduarekin behin betiko amaitu beharrean, behingoz elkarbizitzaren bidea hasteko, gizarte honen borondatearekin ez ikusiarena egiten jarraitzen baitu.


Jaurlaritzak baimendu eginen du pazienteak lagunduta sartzea osasun zentroetara | Gizartea | Berria\nGurutzeta ospitaleko korridorea, artxiboko irudi batean. Marisol Ramirez/FOKU Tamaina handiagoan ikusi\n2021eko irailak 28 07:34\nEusko Jaurlaritzako Osasun sailburu Gotzone Sagarduik «trantsizio» hitza erabili zuen orain bi aste pandemiak Araban, Bizkaian eta Gipuzkoan hartua zuen bidea deskribatzeko, izurritearen bilakaera onbidean zela iritzita. Orain, eboluzioa «egonkortze fase batean» dela adierazi du Sagarduik, eta, hain zuzen, jakinarazi du egoera epidemiologikoak zenbait malgutze egiteko bide eman duela. Lehen arretako osasun zentroetan indarrean diren zenbait arau leunduko ditu Osakidetzak, «apurka».\nPandemiak eztanda egin zuenetik, osasun zentroetako geletara beste pertsona batek lagunduta sartzea galarazia izan da oro har. Aurki, baina, baimendua izanen da hori egitea. Bestalde, Jaurlaritzak jakinarazi du pazienteek beren ohiko osasun etxeetara joateko aukera izanen dutela, eta, gainera, zehaztu dute zentroetan dagoeneko ez dela izurriaren araberako bereizketa fisikorik izanen. Hau da, ez da izanen soilik COVID-19a dutenei bideratutako espaziorik, behintzat ez besteengandik aldendurik. Kutsatzeak eragozte aldera, bestelako neurri bat jarriko dute martxan: ordutegi batzuk zehaztuko dituzte, arnasarekin loturiko sintomak edota COVID-19arekin bateragarriak diren sintomak dituzten pertsonak ordu jakin horietan ager daitezen zentroetara.\nOsasun sailburuak nabarmendu du aurrez aurreko arta pixkanaka leheneratzea dela lehentasun nagusietako bat. Hain justu, adierazi du artaren %65 aurrez aurrekoa izatea dela asmoa, hori baita, haren esanetan, izurritearen aurreko egoerako ehunekoa.


Star lantegian urtebete - Ahotsak.eus\nStar lantegian urtebete\nStar lantegian urtebete Laster lanik gabe gelditu eta Starrera joan zen Inazio lanera. Bertako tailerrene giten zuen lan, eta besteak beste, pistolen piezak leundu eta akabatu egiten zituen. Eskopetei ematen zitzaien "paboia" (tratamendu kimikoa) ere aipatzen du.\nHizlaria(k): Agirrebeña Osa, Inazio\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan SOR-114-032 kodeko bideoa nahi duzula aipatzea: ahotsak@ahotsak.eus\nLaster lanik gabe gelditu eta Starrera joan zen Inazio lanera. Bertako tailerrene giten zuen lan, eta besteak beste, pistolen piezak leundu eta akabatu egiten zituen. Eskopetei ematen zitzaien "paboia" (tratamendu kimikoa) ere aipatzen du.\nData: 2017(e)ko ekainaren 21a\nGaia(k): Ekonomia eta industria » Lan-baldintzak , Ekonomia eta industria » Industria motak » Armagintza , Ekonomia eta industria » Boom industriala , Lantegiak » Ekonomia eta industria » Gipuzkoako lantegiak » Debabarreneko lantegiak\nGerra garaian, soldaduak etxean\nAñorgako auzo alkate 19 urtean\nLantegi batetik bestera bere tailerra zabaldu arte\nIntxaur-arbolak ekartzen zituzten, eskopeten kaxak egiteko\nJuanito "Txoko" Espainiako Itzulian\n1917: Errusiako iraultzaren eragina; 1918: gerraren amaiera eta krisia\nIngalaterrara ingelesa ikastera 1952an\nGrabatua: maisu handiak eta eskuzko lana


Ilunetan ez ahazteko, egia argira | Borroka Garaia da!\nGaueko ordu txikiak. Kaleetako isiltasuna. Bat, bi, hiru…hamarnaka polizia autok kalea bete dute. Ate kolpeak. Bat, bi hiru…hamarka polizia etxean bortizki. Bat, bi, hiru orduz mihaketa. Bat, bi hiru..hamarnaka herritarren babes oihuak kaletik. Burua estalita, eskaileretan behera, txakurrez inguraturik…bat, bi, hiru segundu eta auto barrura. Bat, bi, hiru edo gehiago egun inkomunikatuta. Bat, bi, hiru…stop. Egun horietan gertatua ez du egunkari edo telebistak kontatu.\n“Etxean eskuak lotu, burua makurrarazi eta autoan sartu ninduten, eta Madrila.” Zenbat testigantza entzun ditugun urte luzeetan Euskal Herrian. Hasiera bat, bukaera bat. Laburpen egokiagorik ez dago, “oso latza izan da”. Latza izan da eta da. Tortura ez baita inkomunikazioa aldia bakarrik, torturak milaka ertz ditu, ziega ilunak baino ertz askoz gehiago. Torturarekiko beldurra eta torturatua izan osteko arrastoa bera ere tortura da. Kolpeak, irainak, jarraipenak, mehatxuak…dena da tortura.\nJustizia eta bakea oraindik ez dira diskurso ponposoetatik kalera lurreratu. Otsailaren 13a horren adibide argia da. Torturatuak izan diren kide guztien amorrua eta mina adibide da. Gatazka politikoaren erdi-erdian, Espainiar Gobernu eta bertoko enparauen tresna izan da tortura, da. Autoinkulpazioak, zerrenda beltzen osaketak, kideen kontrako salaketa behartuak. Guztia epaileen ez-ikusi eta babesarekin. Torturatzailea ez da iraindu edo kolpatzen duen polizia soilik. Torturatzailea da tortura babestu eta existitzea posible egiten duten komunikabide manipulatzaile, alderdi politiko eta epaitegietako epaileak. Herri hau benetazko egia idazten hasten denean onartu eta aitortu beharko duzue zuen paper eta ardura gatazka politikoan.\nAzken bost urte hauetan erreresioaren gordintasunak beharakada nabarmena izan duela ukaezina da. Atxilotutako militante kopurutik hasi, epaiketen emaitzetatik pasa eta atxiloaldian inkomunikazioa bizi eta torturatuak izateko aukeretaraino baldintza politiko berriak eragina izan du ezbairik gabe.\nHala ere, ezin dezakegu esan errepresioa amaitu denik -ezta gutxiago ere- ez eta egun atxiloaldian inkomunikatu eta tortura izateko arriskua guztiz desagertu denik. Are gutxiago, Herri honetan gertatutakoaren errelatoari dagokion baitaila irabazi dugunik.\nTorturaren existentzia bukatzea guztion ardura da. Herri honetako gatazka politikoaren benetako konpobidera begira gu geu izan behar gara gertatutakoren inguruko errelatoa idatziko duena. Otsailak 13tik haratago, egunerokotasunean landu beharreko gaia da, kontzientziak astinduz eta torturaren amaiera eguna heltzeko borrokak piztuz. Ilunetan ez ahazteko, atera dezagun egia argira.\n← Abian txostena eta metodologia\nTenemos que prepararnos →


kontzertuak | Josu Bergara\nKontzertuak Valentzia inguruan\nmartxoa 20, 2015 martxoa 20, 2015 / Josu Bergara\t/ Utzi iruzkina\nPau Alabajos kantautoreaz batera Pais Valenciàn datorren astean lau kontzertu eskainiko ditugu. Valentzian, Alacanten eta Almenaran, gure hizkuntzan abestuko dugu.\n2011. urtean Bartzelonako euskal etxean lehen aldiz elkarrekin kontzertua eman genuen eta ordutik hona Herrialde Katalanetan eta Euskal Herrian hamaika kontzertu eskaini ditugu: Gernika, Larrabetzu, Donostia, Igorre, Bilbo, Olot, Bartzelona, Valentzia, Benimacleten adibidez.\nAsteazkenean, martxoaren 25ean 20:00etan, Valentziako unibertsitatearen filologia fakultatearen areto nagusian bakarrik arituko naiz. Ostiralean, martxoaren 27an 23:00etan biak batera Alacanteko Clan Cabaret aretoan . Larunbatean, martxoaren 28an 16:00etan, Valentziako euskaltzaleok antolatutako korrikaren aldeko jaian kontzertuan egongo gara eta igandean, martxoaren 29an eguerdian, Almenara herrian kontzertu akustikoa eskainiko dugu.\nMusika zuzenean webgunean txoko berezia\nmartxoa 9, 2015 / Josu Bergara\t/ Utzi iruzkina\nHemendik aurrera Musika Zuzenean webgunearen komunitatea sailean txoko berezia izango dut. Oinarrizkoa iruditzen zait horrelako proiektuetan parte hartzea, euskal kultura sustatzeaz aparte, musikariontzat tresna interesgarria eta eragikorra delako: kontzertuak ezagutzera emateko, elkarlanean jarduteko eta beste hamaikatxo kontuetarako. Behar beharrezkoa Koldo Otamendi eta kideen lana. Beraz, badakizue, hemendik aurrera Taupaka agendan eta Musika Zuzenean bertan ere nire musikaren berri izango duzue.\nabendua 9, 2014 / Josu Bergara\t/ Utzi iruzkina\nAurreko astean Santurtziko eskola baten egon nintzen euskararen egunean ume txikien aurrean kontzertu berezia eskaintzen. 150 ume ta gaztetxu egon ziren. Gelaka antolatuta, lehendabizi 75 eta gero beste 75ak. Musikari buruzko galderak, euskarazko letrei buruzkoak eta abarrekoak; alaiak, ezberdinak eta zintzoak. Irakasleak beti lagun. Baina momentu politxena hasi nintzenean “Zuretzat” abestia kantatzen eta danak buruz abestia goitik behera zekixen. Benetan ederra izan zen. Argazkian gelako batek egindako marrazkia. Eskerrik asko bihotzez.\nurria 2, 2014 urria 2, 2014 / Josu Bergara\t/ Utzi iruzkina\n“Amets, amets” kostaldeko abesti herrikoia kantatzen Euskararen Etxean, Bilbon, 2014ko irailaren 9an eskainitako kontzertu akustiko berezian.\nAMETS, AMETS EGIN\nAmets, amets egin itsas gizona,\namets, zure ametsa gerta leikela.\nBerriz etorriko zera Ondarru’ko kaiera,\nhan daukazu maitea, itxaroten dezuna,\nberriz etorriko zera, zure txaluparekin,\nhan daukazu maitea ta bihotza.\nArgoitaia Anai-arrebak bertsio ederra egin zuten aspaldi.\nZornotzako barnetegiko ikasleekin\nuztaila 12, 2014 / Josu Bergara\t/ Utzi iruzkina\nZornotzako barnetegiko ikasleekin kontzertu ondoren\nZornotzako Barnetegian kontzertu akustikoa. Idaho, Nevada, Hungaria eta Euskal Herri osoko euskara ikasleekin kantatzen. Ederra!


hondarribia – Blagan\nHondarribiko euskara elkartea\nHondarribian euskaraz biziko gara!\nIritziak eta artikuluak\n22. Korrika Mezua\nHitzak, hitzak, hitzak\njalgi hadi mundura\nEuskaraldirako motorrak berotzen!\nAzaroaren 18tik abenduaren 2ra Euskaraldiaren hirugarren edizioa ospatuko da. Hondarribiko Udalak ekimena prestatzen hasteko lehen batzarra deitu du datorren asteazkenean, maiatzaren 18an, arratsaldeko 18:00etan Udaletxean bertan.\nArgitaratze-data 2022-05-11 2022-05-11 Kategoriak Albisteak, EuskaraldiaEtiketak euskara, hondarribiaUtzi iruzkina Euskaraldirako motorrak berotzen! bidalketan\nKorrika jaia Apirilak 9an\nBadator Korrika Hondarribira, eta motorrak berotzeko Korrika jaia antolatu dugu Blaganetik. Animatu zaitezte: eskulanak haurrentzat, Ginkana gazteentzat, kontzertuak, afaria, …\nAdi: Gazte Konkiz Ginkanan parte hartzeko izena ematea gomendatzen da. Izena emateko estekan klikatu edo QR kodea eskaneatu eta bete mesedez galdetegia.\nEz ahaztu azteazken honetan, apirilak 6, hitzaldi interesgarri bat antolatu dugula: Euskararen esanahia(k) hitzaldia, arratsaldeko 18:30, Kultur Etxean.\nArgitaratze-data 2022-04-04 2022-04-04 Kategoriak Albisteak, Gure ekintzakEtiketak blagan, euskara, gure ekintzak, hondarribia, korrikaUtzi iruzkina Korrika jaia Apirilak 9an bidalketan\nTxorien habia Pirritx Porrotx eta Marimototsen eskutik!\nAurrekoan opari ederra eman ziguten Pirritx, Porrotx eta Marimotots lagunek Blagankide guztioi: TXORIBOX txorien habia. Txoriek habi goxoak behar dituzten bezala TXIO TXIO egiteko, euskarak ere habi goxoak behar dituelako BLA BLA BLAGAN jarrai dezagun!\nESKERRIK ASKO!! MUXU HANDI BAT!! Gora KATXIPORRETA!\nArgitaratze-data 2022-02-18 Kategoriak Sailkatu gabeaEtiketak blagan, euskara, hondarribia, KatxiporretaUtzi iruzkina Txorien habia Pirritx Porrotx eta Marimototsen eskutik! bidalketan\n2021eko Blaganen Euskararen asteburuko ekintzak\nBlaganetik jakinarazi nahi dizuegu, nahiz eta hasiera batetan euskararen astebururako aurreikusita genituen hainbat ekintza (eskulan tailerra, Ginkana, …) abenduan zehar egiteko asmoa genuen, egoera dela eta bertan behera uzteko erabaki hartu zela. Antzerkira hurbildu zinetenei mila esker eta jakin datorren urtean zehar jarduera berriak egongo direla eta zuen parte hartzea ohikoak diren kanaletatik sustatuko dugula! Egon adi!\nArgitaratze-data 2021-12-23 Kategoriak Sailkatu gabeaEtiketak blagan, euskara, gure ekintzak, hondarribiaUtzi iruzkina 2021eko Blaganen Euskararen asteburuko ekintzak bidalketan\nEuskararen asteburuan GAZTE KONKIS ginkana lehiaketa! ALDAKETAK!\n2021eko Azaroak 27an, Blaganetik antolatzen ari geran euskararen asteburuaren barnean GAZTE KONKIS ginkana lehiaketa egingo da.\nBi txanda egongo dira, arratsaldeko 17:00 eta 18:00etan. Lekua: SOROETAKO FRONTOIA! Gutxi gora behera 12-16 urte bitarteko lagun taldeentzako frogak izango dira eta sariak irabazteko aukera egongo da. Txiribuelta eta Marmoka musika taldeaaren laguntza izango dugu.\nAnimatu eta zatoz lagunekin lehiaketan parte hartzera!\nIzena emateko esteka honetan klikatu edo QR kodea eskaneatu eta bete galdetegia.\nEta laister asteburu osoko programa eskuragarri izango duzue, adi egon!\nAntolatzailea: Blagan euskara elkartea. Babeslea: Hondarribiko Udala.\nArgitaratze-data 2021-11-17 2021-11-25 Kategoriak Sailkatu gabeaEtiketak euskara, gure ekintzak, hondarribiaUtzi iruzkina Euskararen asteburuan GAZTE KONKIS ginkana lehiaketa! ALDAKETAK! bidalketan\nHaurren aurrean, helduok heldu.\nHondarribiko udaletxeak Euskaltzaleen topagunearekin batera antolatuta, datorren Azaroaren 11an, Kultur Etxean arratsaldeko 18:30etan, umeen hurbileko helduen arteko hizkuntza portaerari eragiteko sentiberatze eta kontzientziatze saio parte hartzaile interesgarri bat dugu.\nHizlaria(k): Paula Kasares eta Kike Amonarriz (disponibilitatearen arabera, batak edo besteak emango du saioa)\nIraupena: 70- 90 minutu.\nDohainik, baina sarrerak www.ticket.kutxabank.es edo Arma Plazan jaso behar dira.\nAnimatu zaitezte eta parte hartu!\nArgitaratze-data 2021-10-22 Kategoriak Sailkatu gabeaEtiketak euskara, hondarribiaUtzi iruzkina Haurren aurrean, helduok heldu. bidalketan\nBadator EUSKARALDIA eta Hondarribian ere parte hartzeko aukera politak dituzue. Egin zaitez Belarriprest edo Ahobizi eta parte hartu ekintza desberdinetan. http://www.hondarribia.eus/eu//euskaraldia2020-herritarrak\nBlaganek ere EUSKARALDIAREKIN bat egiten du. Bai horixe!\nArgitaratze-data 2020-10-20 2020-10-31 Kategoriak AlbisteakEtiketak blagan, Euskaraldia, hondarribiaUtzi iruzkina Badator EUSKARALDIA bidalketan\nGure baitan hasten da aldaketa\nArratsalde eguzkitsua da eta ni Irunen nabil semearekin. Haur-parkera joan gara eta hantxe gabiltza: kulunkara igo, tilin-talan, kulunkatik jaitsi, etxetxoan sartu, irten, berriro sartu, irten, txirristara igo, buruz etzanda jaitsi, berriro kulunkara… Tilin-talan genbiltzala, beste ume bat eseri da ondoko kulunkan, aita bultzaka duela. Erdaraz ari zaio haurrari. Bi umeen artean begiradak eta irribarretxo konplizeak hasi dira, eta horren aitzakian-edo, beste umearen aitak “Cuánto tiempo tiene?” galdetu dit, eta nik “Bi urte, eta zureak?”. Orduan, aitak euskaraz erantzun dit eta hitz egiten jarraitu dugu, euskaraz.\nNi zur eta lur gelditu naiz, eta neure baitarako pentsatu dut: “Nola liteke euskaraz dakiten gurasoek seme-alabei erdaraz egitea? Uler dezaket haiek etxe erdaldunekoak izatea eta, euskaraz jakinda ere, erdaraz egiteko ohitura izatea, baina seme-alabekin erdaraz?? Gero, D eredura eramatearekin dena konponduta dagoela pentsatuko dute…”.\nHandik gutxira, bere umea kulunkatik jaitsi eta hara-hona korrika hasi da. Aita, gure aurrean haurrari erdaraz egiteko lotsaz-edo, euskaraz egiten hasi zaio. Baina argi dago hori ez dela ohikoa, normalean erdaraz egiten diola haurrari, eta horren seinale umeak beti erdaraz erantzuten ziola.\nBeharbada batek baino gehiagok pentsatuko duzue halako gauzak Irunen gertatzen direla, herri “erdaldun” hartan, baina ez dut uste Hondarribia oso urrun dagoenik. Egia da, Hondarribian euskaraz dakiten guraso ia denek euskaraz egiten diete beren seme-alabei, hori da normalena, baina egia ere bada, guraso horietako askok beren seme-alaba txikiei bakarrik egiten dietela euskaraz, eta gainerako jendearekin, euskaldunak izanda ere, erdara hutsez aritzen direla, euskara ume txikiei bakarrik hitz egiteko hizkuntza balitz bezala. Horrela, ez dira gutxi euren seme-alabak koxkortu ahala haiekin ere erdaraz egiten hasten diren gurasoak. Nik batzuk ezagutzen ditut, ziur zuek ere bai. Gero, D eredura eramatearekin dena konponduta dagoela pentsatuko dute horiek ere…\nHonen harira, orain gutxi (urriaren 10ean) albiste bat irakurri nuen Berrian, Bi portu eta amildegi bat izenekoa. Bertan, Bermeo eta Ondarroaren artean euskararen erabileran dagoen aldearen zergatiez ari da. Bi herriak kostaldekoak, bietan euskararen ezagutza-maila antzekoa, baina erabileran alde nabarmena: Ondarroan % 80, Bermeon % 34. Eta ondorioa argia da: gakoa “ekosisteman” dago, hau da, euskararen egoera osasuntsua izan dadin ingurune osoak norabide bererantz egin behar duela “arraun” (euskararen alde, alegia). Biziki interesgarria da artikulua (gomendatzen dizuet) eta ezinezkoa da Bermeoz ari denean burura gure herria, Hondarribia, ez etortzea, hain dira handiak antzekotasunak!\nAzken batean, sinplea da kontua: etxeak, kaleak, lagunarteak, dendak, aisialdiak… huts egiten badute, eskolak ezer gutxi egin dezake euskara salbatzeko, eta D eredura eramatearekin ez dago dena konponduta, are gehiago, ez da ia ezer konpontzen. Bermeon (eta Hondarribian) hain zentzuzkoa dirudien baieztapen hori ahaztu egin zaie (zaigu) nonbait.\nEa behingoz ohartzen garen horretaz eta berandu baino lehen ematen diogun egoerari buelta. Eta oraingo joera aldatzeko ez du balio harriak kanpora botatzeak: eskolak honakoa egin behar du, Udalak beste hau egin behar du… Ezer baino lehen norberak egin behar du aldaketa, eta gero exijitu ahal izango die besteei alda daitezen. Ez izan zalantzarik, edo gure baitan hasten da aldaketa, edo jai dugu.\nEneko Oiartzabal Gerriko, Blagan-eko kidea\nHondarribia Aldizkarian argitaratuta, 2017ko urrian\nArgitaratze-data 2017-10-27 2017-10-27 Kategoriak Iritziak eta artikuluakEtiketak aldaketa, euskara, hondarribiaUtzi iruzkina Gure baitan hasten da aldaketa bidalketan\nHondarribia, Hondarbi(y)a, Onddarbi edo Fuenterrabia\nHara zenbat izen herri bat izendatzeko! Bada, hauxe da gure herriari gertatzen zaiona. Zein den hitz egiten edo idazten duenaren araberakoa izango da gure herriaren izena.\nEuskaltzaindiak 70eko hamarkadaren bukaeran finkatu, eta 1980an, udalak onartu zuen Hondarribia zela izen ofizial bakarra.\nDeklinabidea honela delarik:\nHondarribia * Ez Hondarribi\nHondarribian * Ez Hondarribin\nHondarribitik * Ez Hondarribiatik\nHondarribira * Ez Hondarribiara\nHondarribiko * Ez Hondarribiako\nHerritarrak, berriz, hondarribiarrak gara. * Ez Hondarribitarrak\nBeste gauza bat da, ordea, hitz egiterakoan edo idazterakoan zein izen erabiltzen dugun.\nAspaldi honetan, gero eta gehiago, Onddarbi entzuten da, euskaraz jatorra delakoan –idazterakoan Onyarbi ere erabiltzen dute–.\nBaina ez da horrela, hondarribiarrok –edo hondarbitarrok, bertakook esaten dugun bezala–, euskaraz egiten dugunean, ez dugu\nOnddarbi erabiltzen, Hondarbi(y)a baizik.\nHondarbi(y)a * Ez Onddarbi\nHondarbi(y)an * Ez Onddarbin\nHondarbitik * Ez Onddarbitik\nHondarbira * Ez Onddarbira\nHondarbiko * Ez Onddarbiko\nEta herritarrak hondarbitarrak gara. * Ez Onddarbitarrak\nOnddarbi-Onyarbi hori Irungo eta Hondarribiko erdaldunek, edo euskaldunek gaztelaniaz egitean, erabiltzen zuten: voy a Onyarbi; Aupa Onddarbi!, eta abar.\nFernando Artola Bordarik honela esaten zuen 1980-04-18an Hondarribiko Udalean irakurri zuen Hondarribiko Mintzairan Bertako Berri [EUSKERA XXVI (2. Aldia)] bere idazlanean: «[…] ta irundárren ábotan (burlóso alénak) “Onyarrabíko kanpanttórrian karramárruak dantxan”. Guré ttiki dénboretan Onyárbi deitzen ziguténian, burla bezéla artzén nugún. […]» Noski, tildeak bertako doinua ongi adierazteko jarri zizkion.\nGaur, ordea, ustez bertako mintzairaz ari garela, hitzetik hortzera Onddarbi erabiltzen dugu. Badago sare sozialetan Honddarbiko Hitzak izena duen, eta Hondarribiko hitz zaharrak jasotzen lan oso txukuna egiten ari den lekua; badago Hondarribia-Fuenterrabia –biak berdinak bailiran– izena duen beste bat; Irunen badago etxebizitza agentzia Onyarbi (sic) izena duena, eta, okerragoa dena, Hondarribiko udalaren web orrian, Honddarbi App izenarekin, agertzen den mugikorretarako aplikazioa.\nBehar bada, berandu izango da ohitura hori kentzeko, baina ahalegintzea ez litzatekeela txarra izango uste dut.\n(Hondarribia aldizkarian argitaratua)\nArgitaratze-data 2016-10-13 2017-05-16 Kategoriak Iritziak eta artikuluakEtiketak hondarbiya, hondarribia, leku izenak, onddarbiUtzi iruzkina Hondarribia, Hondarbi(y)a, Onddarbi edo Fuenterrabia bidalketan\nBlagan hasi… eta Blagan sortu\nLau lagunen kezka? Ez, asko ziren Hondarribian euskara nola bultzatu buruan zeukatenak. Blagan sortzeko prozesuak erakutsi digu herri honek bere hizkuntza sendotzeko duen grina.\nBideo honetan ikus dezakezue Hondarribiko euskara elkartea nola abiatu zen.\nArgitaratze-data 2016-02-20 2016-05-02 Kategoriak BideoklubaEtiketak blagan, euskara, hondarribia, parte hartzea, topaguneaUtzi iruzkina Blagan hasi… eta Blagan sortu bidalketan


Igor Leturia: "Garrantzitsua da itsuentzat eskultura bat ukitu ahal izatea" - Gipuzkoako Hitza\nIgor Leturia: “Garrantzitsua da itsuentzat eskultura bat ukitu ahal izatea”\n2019, maiatzak 10 Albisteak, gipuzkoa, Gizartea 222\nIgor Leturiak (Arrasate, 1971) Elhuyarreko Hizkuntza Teknologien sailean egiten du lan, eta sail horrek garatu du Usurbilgo Harria Hitz kultur ibilbidea inklusibo egiten duen aplikazioa. Usurbilgo Udalak, Elhuyarrek eta Accessible For All enpresak, elkarlanean, edonor iristeko modukoa egin dute ibilbidea.\nZer eduki eskuratzen du aplikazioa eskuratzen duenak?\nAccessible For All enpresarekin eta haren irisgarritasun aholkularitzarekin garatu dugu aplikazioa. Espezialistak dira. Ibilbidea aztertzen dute irisgarritasun ikuspegitik, aldaketak proposatzen dituzte, toki batera heltzeko informazio gehigarria landu… Beraz, ibilbideko interes puntuei buruzko azalpen historiko, kultural eta artistikoez gain, irisgarritasuna bermatzeko informazioa lortzen du aplikazioa eskuratzen duenak.\nEskultura bat deskriba dezakezu, baina pertsona itsuentzat garrantzitsua da, adibidez, eskultura ukitu ahal izatea. Beraz, honako informazio hau gehitzen zaio: “Eskultura bat dago, uki daiteke, baina, kontuz, eskailerak daude hara iristeko”.\nZer izan da konplexuena?\nItsuentzako egokitzea izan da zailena. Ez da erraza izan puntu bakoitzera iristeko informazio gehigarria lortzea, norabide azalpenak audioz ematea… GPS bidez egiten da guztia. Pertsona itsu batek aplikazioa eskuratzean, aplikazioak berak ikusten du ea telefonoan instalatuak dituen itsuek erabiltzen dituzten irisgarritasun aplikazioak (Talkback eta Voice Over). Hala bada, azalpen guztiak audioz ematen hasten da.\nItsuaurreko bihurtua, beraz, telefonoa?\nAplikazioak, GPS bidez, une oro daki erabiltzailea non dagoen, eta, interes puntu batera iristen denean, esaten dio: “Iritsi zara Dema plazara”, edo “iritsi zara Mikel Laboaren eskulturara; entzun nahi duzu azalpena?”. Azalpenak amaitzean, hurrengo interes punturako norabidea zehazten dio, eta, pausoz pauso, behar diren azalpenak emanez, haraino eramaten du. Eta despistatu edo galduz gero, abisatu eta bidera bueltatzen laguntzen dio.\nDena den, aplikazioa ez da soilik itsuentzako egina.\nEz, helburua izan da ibilbidea inklusiboa izatea, edonork egiteko modukoa: itsuek, aulki gurpildunean daudenek… Aniztasun funtzionala duen jende ahalik eta gehiena barnean hartzeko moduan garatu dugu. Aulki gurpildunean daudenei bideko zailtasunen inguruan abisatzen die, eta aholkua ematen: “aldapa handia dago hemen”, edo “eskailerak daude, eta beste bide honetatik joan”… Bestalde, ezgaitasun kognitiboa dutenentzat Irakurketa Errazeko gidalerroak jarraituta idatzi dira azalpenak.\nEduki eta testu guztiak hainbat hizkuntzatan daude eskuragarri, ezta?\nBai, sei hizkuntzatan daude testuak: euskara, gaztelera, frantsesa, galegoa, katalana eta ingelesa. Elhuyarren lan asko egiten dugu hizkuntzekin eta hizkuntza teknologiekin, eta irisgarritasunean adituak direnek esaten dute hizkuntzak garrantzi handia duela irisgarritasunaz ari garenean. Alegia, zuk hizkuntza batean edo bitan jartzen baduzu, eta, pertsona bat etortzen bada hizkuntza horiek ez dakizkiena, harentzat jada ez da irisgarria.\nAccessible For All-ekin landu duzue inklusioaren gaia.\nBai, eta asko ikasi dugu bai guk eta bai Usurbilgo Udalak. Beraiekin lan eginda konturatu gara zenbat gauza hartu behar diren kontuan irisgarritasun hori bermatzeko. Izan ere, aplikazioa probatu eta baliozkotu ere egin dute beraiek. Alegia, benetan aniztasun funtzionala duen jendearekin probatu da aplikazioa: zer aldaketa behar duen, zer informazio ez den nahikoa, zer den nahasgarria…\nAplikazio hori beste hainbat arlotan aplikagarria dela diozue…\nTeknologia, metodologia, aholkularitza eta hemen egin den lan guztia baliagarria da beste ibilbide batzuetan integratzeko, eta ez soilik kaleko ibilbideetan. Kanpoan GPS bidez egiten dena, bluetooth balizen bidez egin daiteke barruko espazioetan. Oraindik inon jarri ez badugu ere, egin ditugu probak, eta funtzio bera betetzen du. Aplikazioak balio dezake museoetarako eta halakoetarako, baina baita eraikin publikoetan orientatzeko ere; ospitale batean, adibidez.


Merkataritza portuak: Garraio-hiri bat ur gainean | Aldizkaria | EROSKI CONSUMER\nMerkataritza portuak: Garraio-hiri bat ur gainean\nIndustria eta kresal usaina, hainbat koloretako garabi erraldoiak zerurantz eskalatzen, kamioiak hara eta hona puntako orduetan, salgai-edukiontziak milaka, tren-bagoiak, ontzi astunak zamalanetan... Halakoxea da merkataritza-portuetako sinfonia ohiko egun batean.\nPortuko agintaritzak zuzenduta\nEspainiako Estatuan 46 merkataritza-portu daude; araudi berezia izaten du bakoitzak, eta Portuko Agintaritza batek kudeatzen ditu, Espainiako Sustapen Ministerioari atxikita dagoen erakundeak. Hainbat zeregin dauzka agintaritza batek, eta horietako bat izaten da, baimen bidez, enpresa pribatuei gune bat uztea portuan (zamaketariei, itsasontzi-enpresei, biltegi- eta gordailu-enpresei, eta abar), beren jarduerak berme guztiekin egin ditzaten.\nLanpostu- eta aberastasun-sortzaileak\nPortu horietako joan-etorrietan gauzatzen dira Espainiako Estatuak Europako Batasunarekin dauzkan merkataritza-harremanen erdiak baino gehiago; Espainiako BPGren % 1 osatzen du horien jarduerak, eta 150.000 lagun ingururi ematen die lana. Produktuak itsasoz esportatzen edo inportatzen dituen edozein konpainiak bitartekarien zerbitzua kontratatuko du; enpresa espezializatuak dira, zeregin administratibo guztiak kudeatzen dituztenak eta helmugarainoko garraiobideak jartzen dituztenak. Salgaiak biltegietan gordetzen dituzte, baimenak eskatzen, aseguruak kontratatzen eta salgaiak behar duten lekuraino iristeko tramite guztiak egiten.\nSalgaiak, bidaiariak eta ibilgailuak\nZamaketari-enpresen lana izaten da ontzietan zamalanak egitea, eta garabien laguntzarekin aritzen dira salgaiak kargatzen eta deskargatzen. Portuek hainbat moila izaten dituzte, bakoitza zama mota batentzat: handizka datorren likidoena, petrolio-produktuentzat, produktu kimikoentzat eta olioentzat; solidoena, txatarrarentzat, zementuarentzat eta mineralentzat; edukiontzienak, non askotariko produktuak izaten diren; eta orotariko salgaienak. Interes orokorreko portuek, gainera, itsas bidaietarako nasak ere badituzte, eta beste moila berezi batzuk ere bai, non autoak eta kamioiak garraiatzen dituzten ferryak eta ontziak porturatzen diren.\nPortuko paisaian, berezko osagaiak izaten dira garabi beso luzeak, baina horiek bezain deigarriak suertatzen dira edukiontziz betetako nasak. Edukiontzi horiek erraztu egiten dituzte zamalanak, eta aukera ematen dute itsasontzi berean hainbat bezeroren salgaiak sar daitezen. Horrez gain, neurri unitate gisa ere erabiltzen dira, karga erraz-erraz kontatzeko: 20 oineko edukiontzi batek, sei metro luze izaten dituenak eta 20 tonatik gora garraia ditzakeenak, TEU bat egiten du (itsas garraioan karga neurtzeko erabiltzen den unitate bat da).